Falsafah Dan Pendirian Seni Lakon Latifah Omar

Seorang pelakon yang bagus adalah pelakon yang tidak hanya bergantung kepada paras rupanya. Sebuah filem cereka memerlukan lebih daripada kejelitaan yang dimilikinya oleh pelakon wanitanya.

Menurut seniwati Latifah Omar, fungsi pertama seorang pelakon ialah berlakon. Tanpa berlakon, seseorang pelakon itu ibarat sehelai kertas bunga yang ditampal dalam sesebuah filem. Latifah memasuki dunia perfileman ketika usianya 14 tahun menerusi filem Dahlia (1954). Dengan memiliki raut wajah perempuan Melayu asli dan jelita membuatkan dirinya sering terpilih untuk membintangi filem-filem di tahun 1950-an dan 1960-an.

Walau bagaimanapun, Latifah tidak hanya bergantung harap kepada raut wajahnya sahaja. Beliau sering mengkaji serta mencuba beberapa teknik lakonan untuk persediaannya berlakon di hadapan kamera.

“Pada mulanya, saya menggunakan teknik lakonan dengan pergi ke satu sudut dan berlatih berdialog secara bersendirian. Teknik ini jugalah yang digunakan oleh P. Ramlee semasa kami sama-sama berlakon di dalam filem Panggilan Pulau. P. Ramlee mampu menyerapkan watak ke dalam dirinya dengan cara begini tetapi saya tidak” kata Latifah di dalam sebuah wawancara bersama Hamzah Hussin. Bagi Latifah, teknik lakonan seperti itu tidak sesuai dengan dirinya dan membuatkan lakonannya nampak lemah.

Menurut Hamzah Hussin, Latifah banyak belajar berlakon dengan seniman Nordin Ahmad yang juga pasangan idealnya di layar perak. Selain daripada itu, Latifah juga sangat mengagumi lakonan seniwati Siput Serawak yang terkenal dengan tahap lakonannya yang sangat berkualiti.

“Sebuah watak ialah satu peribadi yang tidak bernyawa di dalam skrip. Maka itulah sebabnya boleh timbul perkataan ‘LAKONAN MACAM KAYU’ kerana ia sekadar kayu yang tidak bernyawa dan tidak berjiwa. Ia hanya hadir di dalam filem tanpa menanamkan sebarang emosi. Jika anda hanya membaca dialog, anda tidak menjadikan dialog itu sebagai suara dari emosi watak itu” ujar Latifah. Lakonan menurut kaca mata beliau adalah bagaimana seseorang itu menghidupkan dan menjiwai watak yang diserahkan, bukan sekadar membaca dialog.

Latifah Omar pernah beberapa kali menjadi wakil studio Cathay-Keris Film di Festival Filem Asia Pasifik. Ketika menghadiri festival itu, Latifah dikatakan sering berbual dan berbincang dengan penggiat seni dari negara luar tentang hal ehwal perfileman. Beliau tidak suka membuang masa dengan membeli belah di negara-negara yang menjadi tuan rumah festival filem yang dihadirinya.

Sepanjang bergelar bintang filem, Latifah Omar tidak pernah berasa puas dengan tahap lakonannya. Beliau sentiasa meninjau dan mencari kelemahan yang terdapat di dalam lakonannya yang terdahulu untuk diperbaiki. Beliau sedar lakonannya terdapat kelemahan dan rapuh, mungkin disebabkan peranannya di dalam setiap filem hampir sama iaitu menjadi mangsa kekejaman orang. Namun begitu, Latifah tidak bersikap malas untuk mengkaji skrip dan mendalami kehendak pengarah. Beliau seboleh-bolehnya ingin menyampaikan penderitaannya di dalam filem itu dengan pelbagai corak.

Sebagai seorang pelakon utama di Cathay-Keris, Latifah Omar mempunyai prinsip serta falsafahnya yang tersendiri. Menurut Hamzah Hussin, Latifah juga sering berselisih faham dengan pengarah kerana perbezaan pengertian dan interprestasi terhadap sesebuah watak. Hamzah Hussin berkata, jika perselisihan itu sampai ke kemuncak dan tidak dapat memberikan lakonan yang memuaskan pengarah, Latifah akan segera keluar dari set penggambaran dengan berkata “Boring!”

Menurut sekumpulan pengkritik filem pada tahun 1960-an, mereka berpendapat lakonan terbaik daripada Latifah Omar ialah menerusi filem Rumah Itu Dunia Aku (1964) yang diadaptasi daripada novel tulisan Hamzah Hussin. Mereka sangat berpuas hati dengan mutu lakonan Latifah yang memegang watak Lin – seorang anak gadis luar nikah yang mempertahankan kesuciannya. Menurut Latifah, sebelum skrip filem itu diserahkan kepadanya beliau telah membaca novel itu sebanyak empat kali untuk memahami serta menghayati sedalam-dalamnya watak yang bakal dilakonkan olehnya. Setelah skrip filem sampai ke tangannya, Latifah berpendapat bahawa skrip itu ditulis mengikuti novel secara jujur dan memudahkannya untuk membawa watak Lin seperti mana yang sudah dibayangkan dalam fikirannya.

Sepanjang hampir 20 tahun berlakon, Latifah Omar telah membintangi sebanyak 35 buah filem. Beliau yang pernah berkhidmat di ketiga-tiga studio Malay Film Productions, Cathay-Keris Film & Merdeka Film Studio serta menjadi salah seorang primadona filem Melayu yang paling berpengaruh. Filem yang menjadi kegemarannya ialah Patong Cendana (1965) arahan M. Amin di mana beliau berlakon sebagai Chendana – seorang gadis yang bermandi cahaya bulan untuk mengembalikan kemudaannya. Filem yang paling tidak digemari oleh beliau pula ialah Laila Majnun (1962) kerana peranannya sebagai Laila di dalam filem itu kurang mencabar selain filem itu dibuat semata-mata hanya untuk mengambil kesempatan di atas populariti Nordin Ahmad dan Latifah Omar.

Sumber:


Betapa Ganasnya Varian Delta

Ramai dalam kalangan rakyat Malaysia semakin gila. Ini memang semua sudah tahu. Ada yang gila sampai terpinga-pinga apabila keluar berita baru tentang COVID-19. Ada yang gila tidak kisah dan selamba balik kampung tanpa sebab.

Habis sesak lebuh raya ke arah negeri yang cepat koyak kalau dipetik. Ada sebab kenapa rentasan negeri kekal disekat.

Ada sebab kenapa solat wajib berjarak. Ada sebab kenapa hubungan fizikal mesti dijauhi. Kerana ujian paling besar zaman ini sebenarnya semakin bertambah buruk.

Pada awal 2020, Malaysia menerima kluster baharu (dan kerajaan baru). Keadaan pada masa itu memang genting. Ramai berjaga-jaga dan mengekalkan sikap waspada yang amat baik.

Namun sekarang Malaysia sendiri sedang melalui fasa pαηdemic fatigue. Rakyat sudah tahu tentang COVID-19… tetapi entah kenapa perlu diberi peringatan berkali-kali. Seperti yang diberitahu, ujian semakin buruk. Kerana dunia sekarang sedang mengharungi varian Delta yang lain dari lain.

Pertama sekali, semua harus faham tentang virus dalam konteks COVID-19. Kena belajar dua bahasa saintifik dulu: 1) varian dan 2) strain.

Kedua-duanya berkaitan dan berlainan. Virus adalah negara, strain pula negeri. Bermakna sebuah virus boleh ada banyak strain. Dan strain boleh ada banyak varian, yang merupakan daerah dalam gambaran ini.

Denggi misalnya ada empat jenis strain iaitu DENV-1 hingga DENV-4. Maksud di sini senang saja. Sesiapa yang kena DENV-2 tidak semestinya akan ada imuniti semulajadi pada DENV-3.

Di sini jelas. Semua strain adalah varian. Tetapi bukan semua varian adalah strain. Bahasa mudah: strain mempunyai tingkah laku tersendiri, cara tersendiri dan pembawaan tersendiri (Herrero & Madzokere, 2021).

Masa COVID-19 keluar varian Alpha (B.1.1.7), semua tertanya-tanya: vaksin berkesan tidak? Muncul pula Delta sekarang. Dan jawapannya jelas: vaksin hanya berkesan dalam mengurangkan kadar morbiditi sahaja.

Ini ramai sengaja enggan faham. Manusia telah menciptakan seηjαtα (iaitu vaksin) untuk menewaskan COVID-19. Sekarang COVID-19 bermutasi dan memberi jari tengah kepada manusia. Sebab itulah semua langkah pencegahan wajib dipatuhi tanpa sebarang kompromi.

Kerana Delta sekarang ini menular begitu pantas. Untuk beri semua faham, Delta sebenarnya 1,000 kali ganda lebih kuat untuk dibandingkan dengan varian induk yang menular di Wuhan demikian hari (Reardon, 2021).

“Kekuatan” adalah satu definisi sangat rambang dalam bab ini. 1,000 kali ganda adalah dari segi bebanan virus, iaitu “jumlah zarah virus”.

Sebab itulah Delta boleh dikesan dalam masa empat hari sahaja. Tempoh inkubasinya jauh lebih singkat untuk dibandingkan dengan varian induk terdahulu. Ia bergerak tersangat pantas.

Apabila tempoh inkubasinya pendek, pihak kesihatan memang kena bergegas. Dan memang pihak kesihatan bergegas pun. Kalau tidak, Malaysia pasti akan tenggelam lagi. Sekarang ada dua cara untuk menewaskan COVID-19: 1) teruskan vaksin dan 2) kurangkan pergerakan.

Amatlah munafik kalau asyik meratib “kerajaan gagal” tetapi kalianlah muka yang menyemak di lebuh raya pada ambang Aidiladha tanpa sebarang sebab melainkan kepuasan diri untuk bertemu keluarga.

VIDEO:

Jutaan rakyat Malaysia sedang menerima hakikat bahawa kesihatan adalah lebih utama berbanding kepuasan. Fikirkan dulu sebelum membuat tindakan melulu. Kerana nasib Malaysia akan ditentukan dalam masa beberapa hari lagi, susulan kenaikan jumlah kenderaan balik kampung demikian hari.

RUJUKAN:

Herrero, L., & Madzokere, E. (2021, Februari 12). What’s the difference between mutations, variants and strains? A guide to COVID terminology. The Conversation.

Reardon, S. (2021, Julai 21). How the Delta variant achieves its ultrafast speed. Nature.


Rusa Ekor Putih – Tanduk Berdarah

Bagi Rusa Virginia a.k.a Rusa Ekor Putih atau nama saintifiknya Odocoileus virginianus yang berjantina jantan, tanduknya akan mula tumbuh pada lewat musim bunga.

Tanduk ini diliputi oleh lapisan tisu yang dikenali umum sebagai velvet @ baldu, dan ia dilengkapi saluran darah untuk membekalkan nutrisi bagi tanduk itu membesar.

Apabila tiba lewat musim panas, tanduk rusa itu telah pun mengeras. Lapisan tisu baldu itu sama ada akan tertanggal dengan sendirinya sedikit demi sedikit, atau rusa itu yang akan mempercepatkan proses menanggalkan baldu tersebut. Iaitu dengan menggosokkan tanduknya pada permukaan kasar seperti pokok.

Selain itu, pakar berpendapat bahawa kelakuan rusa ekor putih ini menggosok tanduknya pada pokok adalah untuk menguatkan otot leher.

Walaupun pendarahan berlaku ketika proses tersebut, ia tidak mendatangkan kesakitan kepada rusa oleh kerana tisu dan saraf telah tiada lagi pada bahagian tanduk, setelah tisu baldu itu mati.

Difahamkan, rusa akan memakan tisu baldu yang ditanggalkan dari tanduknya, sebagai satu cara untuk mendapatkan nutrisi tambahan.

Seterusnya, apabila tiba musim sejuk, tanduk itu akan ditanggalkan oleh rusa. Dan kitaran untuk menghasilkan tanduk baru akan terus dimulakan sejurus selepas itu.


CIA Guna Katalog Barang Untuk Bayar Ejen

Tatkala Perang Vietnam semakin hangat pada 1966, usaha mengumpul maklumat turut dipergiatkan oleh Agensi Perisikan Pusat (CIA). Bagi perisik seperti John Wiant, ini bermakna mereka perlu menggandakan usaha pengumpulan yang dibuat oleh aset Vietnam Utara mereka. Ini termasuk membayar mereka dengan produk katalog!

Wiant yang berpangkalan di Hue menyangka aset-asetnya bersedia menerima ganjaran wang sebagai menghargai titik peluh mereka di lapangan. Tetapi bagi ejen-ejen ini, wang tidak bernilai terutama jika mereka berada di kawasan pedalaman. Lebih baik mereka diberi barang yang dianggap bersesuaian seperti topi atau pakaian sebagai bonus.

Satu lagi masalah ialah wang juga merupakan bukti seseorang itu merupakan perisik bagi agensi asing. Pastinya jika mereka mempunyai pendapatan lebih, ia sudah pasti akan disiasat oleh pihak berkuasa. Jadi, mahu tak mahu, Wiant harus kreatif berkenaan ganjaran terhadap aset-aset Vietnam Utaranya.

Semua itu berubah apabila dia melihat majalah katalog Sears yang dikirim isterinya di atas meja. Dengan melihat semua barang yang dipamerkan dalam katalog berkenaa, ia memberi idea kepada Wiant untuk menghasilkan skim insentif untuk aset-asetnya.

Majalah katalog Sears dianggap sebagai buku barangan berpatutan Amerika Syarikat. Ini kerana ia menawarkan pelbagai produk dari topi dan pakaian hinggalah periuk dan senjata api. Malah, sebelum dihantar bertugas di Eropah semasa Perang Dunia Kedua (WWII), George S. Patton turut menggunakan katalog ini bagi mendapatkan bekalan dan alat ganti diperlukan orang-orangnya.

Selepas melihat katalog Sears, Wiant membuat satu skim pembayaran yang ditentukan oleh tempoh misi dan penilaian risiko misi. Pemberian insentif ini dilihat menaikkan moral aset-aset ini yang bekerja dalam keadaan bahaya saban hari. Selain itu, mereka juga diberi kebebasan memilih barang yang mereka mahu daripada katalog.

Menjelang 1967, skim tersebut bagaimanapun terpaksa dihentikan. Ini kerana keadaan di Vietnam Utara semakin merbahaya buat aset-aset CIA ini. Pada masa sama, Tentera Marin Amerika Syarikat turut dikerah ke Vietnam dan menjalankan tugas hampir sama dengan mereka. Atas sebab itu, khidmat ejen-ejen ini dihentikan dan skim pembayaran Sears menjadi kenangan.

RUJUKAN

Beckett, J. (2021, 10 Disember). During the Vietnam War, the CIA Paid Spies with Products from the Sears Catalog. War History Online.

Sebastian, M. (2015, 8 Oktober). The CIA Once Paid Spies with ‘Red Velvet Blazer Vests’ from the Sears Catalog. Esquire.

Sumber gambar: OC/Mike Mozart


Buaya Paling Hebat Jepun Akhirnya Kena Tangkap Polis!

Baru-baru ini, pihak berkuasa Jepun menahan seorang lelaki berstatus buaya darat kerana menjadi kekasih kepada 35 orang wanita pada masa yang sama. Ya, 35 orang kekasih wanita!

Takashi Miyagawa, 35, ditahan pihak berkuasa atas tuduhan menipu 35 orang wanita selepas berpura-pura serius dalam setiap hubungan mereka. Menurut laporan, dia memberitahu tarikh lahir berbeza terhadap kekasih-kekasihnya bagi membolehkan mereka menghantar kad dan hadiah kepadanya.

Dalam satu kes, pengadu yang berusia 47 tahun memberitahu Miyagawa menyatakan tarikh lahirnya pada 22 Februari. Sementara dua lagi mangsa menyangka tarikh lahir sebenarnya ialah pada April atau Julai. Hakikatnya, tarikh lahir sebenar si buaya darat ini ialah pada 13 November.

Ketika ini, 35 orang wanita sudah tampil membuat aduan kepada pihak berkuasa. Tetapi mengikut laporan SoraNews24, pihak berkuasa menjangkakan lebih ramai wanita akan tampil membuat laporan. Miyagawa dikatakan telah menipu mereka dengan nilai hampir 100,000 yen (RM3,807) dalam bentuk wang tunai, hadiah dan pakaian.

Dia dikatakan bertemu dengan mangsa-mangsanya semasa bekerja sebagai penjual barangan domestik termasuk kelengkapan bilik mandi. Miyagawa mensasarkan wanita-wanita bujang dan menjanjikan perkahwinan sebagai umpan untuk menarik mereka mengadakan hubungan dengannya. Bagaimanapun, pada Februari lepas, ramai mangsanya memilih tampil kepada pihak berkuasa dan melaporkan je.na.yahnya.

RUJUKAN:

Baker, S. (2021). Boyfriend who ‘dated 35 women and told each one he had a different birthday so he regularly received gifts’ is arrested for fraud in Japan. Daily Mail.


Saudi Vs Qatar: Kawan Dan Lawan

Saudi memutus hubungan dengan Qatar bukanlah sesuatu yang menghairankan. Kali terakhir Saudi buat begitu adalah semasa Mac 2014, alasannya Qatar menyokong Ikhwanul Muslimin. Tahun 2002 pun pernah buat sekali.

Kali ini alasannya Qatar menyokong teroris. Teroris yang dimaksudkan bukan Ikhwan, tetapi merujuk kepada Syiah. Kenyataan Saudi adalah senada dengan kenyataan Trump baru-baru ini yang mengutuk Iran atas menyokong teroris di Syria dan Yaman.

Jadi, peristiwa kali ini adalah lanjutan daripada lawatan Trump dan Perang Dingin Saudi-Iran.

Yang menjadi punca Saudi dan geng memutuskan hubungan dengan Qatar ialah kenyataan pro-Iran Sheikh Tamim, pemerintah Qatar baru-baru ini. Pada 27 Mei yang lepas, Sheikh Tamim telah menghubungi Presiden Iran, Hassan Rouhani melalui telefon untuk menyatakan hasrat memperbaiki hubungan antara dua negara.

Saudi dan geng cuba memberi tekanan kepada Qatar supaya membatalkan hasrat tersebut. Pada masa yang sama ini merupakan peluang emas bagi Saudi untuk memperkukuhkan kedudukannya dalam Majlis Kerjasama Teluk (GCC) yang terdiri daripada Saudi, Qatar, UAE, Bahrain, Kuwait dan Oman.

GCC ditubuhkan pada tahun 1981 untuk mengimbangi pengaruh Iran. Ketika itu Iran mengamalkan dasar luar yang agresif (Perang Iran-Iraq) dan dilihat sebagai ancaman oleh negara serantau. Saudi merupakan peneraju idea GCC dan Saudi memiliki matlamat yang lebih besar iaitu menjadikan GCC sebagai blok anti-Iran dan anti-Syiah.

Namun selepas Perang Iran-Iraq tamat pada 1989, negara GCC yang lain mula berbaik-baik dengan Iran, terutamanya Qatar, Kuwait, UAE dan Oman yang berkongsi ladang minyak dan gas dengan Iran.

Sepanjang 1990-an, lebih banyak masa negara GCC bergaduh sesama sendiri. Antara yang paling kuat bergaduh ialah Saudi dan Qatar, walaupun kedua-dua Wahhabi dan kedua-dua berasal dari Banu Tamim. Antara isunya ialah Qatar memberi perlindungan kepada tokoh Ikhwan seperti Yusuf Al-Qaradawi.

Arab Spring pada tahun 2011 memberi peluang untuk Saudi merealisasikan cita-citanya iaitu menjadikan GCC sebagai pakatan anti-Iran. Saudi menghantar tentera ke Bahrain pada Mac 2011 untuk menekan protes rakyat Bahrain yang majoritinya Syiah. Pada Mac 2015 Saudi juga mula bercampur tangan di Yaman. Saudi mahu menonjolkan diri sebagai pembela umat serantau dari ancaman Syiah.

Namun halangan utama kepada Saudi ialah Qatar. Qatar yang pragmatik tidak mengikut skrip anti-Syiah yang cuba ditulis oleh Saudi. Kekayaan Qatar setanding dengan Saudi, membolehkannya turut bercampur tangan di negara yang bergolak, walaupun kedua-dua mempunyai strategi dan matlamat yang berbeza. Di Mesir misalnya, Saudi menyokong Mubarak dan geng (Al-Sisi) manakala Qatar menyokong Ikhwan.

Kini, Saudi cuba mengguna hubungan baiknya dengan Trump untuk menekan Qatar. Selain Kuwait dan Oman, kesemua anggota GCC adalah pro-Saudi. Al-Sisi pun join sekaki, ambil kesempatan mendesak Qatar untuk menarik sokongan terhadap Ikhwan. Sebab Al-Sisi pun banyak kamcing dengan Trump.

Drama kali ini kemungkinan besar berakhir dengan Qatar berkompromi, seperti yang berlaku semasa tahun 2014 di mana Qatar menghalau keluar beberapa pemimpin Ikhwan. Di era Trump, adalah mencabar bagi Qatar untuk meneruskan dasar pragmatik yang tidak menyebelahi Saudi atau Iran.

Tapi Qatar pun ada leverage yang tersendiri. Qatar mempunyai tapak ketenteraan US terbesar di Timur Tengah (Al-Udeid). Berbanding dengan Saudi, imej Qatar lebih moden dan progresif dan kurang menimbulkan kontroversi di Barat. Cuma tak pasti sama ada Trump kisah pasal semua ini.

Iran pun mempunyai pengiraan tersendiri. Dengan berbaik-baik dengan Qatar, Iran harap dapat memecahkan perpaduan GCC agar ia tidak dapat berfungsi sebagai pengimbang kuasa yang berkesan. Dengan itu Iran mampu meresap pengaruhnya ke dalam kawasan Teluk.

Hubungan Saudi-Qatar adalah lebih kepada pesaing, tidaklah sampai bermusuhan. Drama kali ini merupakan satu pergelutan kuasa dalaman GCC dan juga mungkin prelude kepada sebuah persengketan GCC dan Iran.

Ujian duniawi semasa Ramadan.

#mahabbah

Bacaan Lanjut:

Shahram Chubin & Charles Tripp (2014). Iran-Saudi Relations and the Regional Order.
David B. Roberts (2014). Qatar, the Ikhwan, and the Transnational Relations in the Gulf.
Mehran Kamrava (2013). Qatar: Small State, Big Politics.


Kejadian Alam Menurut Kepercayaan Purba Tiga Bangsa

Zaman bersilih-ganti. Manusia juga datang dan pergi. Namun, generasi demi generasi – bermula daripada pertama sehingga terakhir – manusia masih tetap dibumbungi langit yang sama. Dicahayai bulan dan matahari yang sama. Dan dipandu oleh gugusan bintang yang sama.

Apa yang berbeza, adalah hasil cerapan ke atasnya yang berkembang dari semasa ke semasa, meliputi berbagai lapangan dan tujuan – baik dalam menerangkan bagaimana ia diciptakan, bagaimana ia membuktikan kekuasaan tuhan, dan bagaimana ia diadun menjadi identiti ketamadunan.

Tamadun-tamadun purba juga tidak ketinggalan dalam aktiviti pencerapan sebegini dan ia jelas kelihatan dalam mitos yang dititipkan oleh mereka. Justeru, artikel ingin berkongsi tentang mitos kejadian alam menurut tiga bangsa, iaitu Maori (New Zealand), Visaya (Filipina), dan Aztec (Mexico).

MAORI (NEW ZEALAND)

Kosmologi Maori dimulai dengan Te Kore. Yakni, keadaan alam semesta yang serba kekosongan. Dalam kekosongan tersebut, muncul sepasang dewa azali bernama Ranginui (si Bapa Langit) dan Papatuanuku (si Bonda Bumi).

Kedua-duanya kemudian saling bercantum (berdakapan). Akibatnya, alam yang tadi kosong kini diselubungi kegelapan – yakni tiada cahaya, tiada udara. Keadaan ini cuba diubah oleh tujuh dewa generasi kedua. Dengan pimpinan Tane-mahuta, Rangi lantas ditolak ke atas menjadi langit manakala Papa dijunam menjadi bumi.

Lalu buat pertama kalinya, alam semesta diterangi cahaya. Segala jenis hidupan juga mula diciptakan, dengan dewa-dewa tadi mewakili setiap elemen yang ada di muka bumi.

Tane-mahuta mencipta hutan, burung, dan manusia; Tumatauenga mengasuh cara hidup di dunia; Tawhirimatea mewakili segala cuaca (termasuk ribut, petir, dan angin); Tangaroa-whakamau-ta mencipta hidupan samudera; Ruaumoko mewakili bencana (gempa dan gunung berapi); Haumia-tiketike menyuburkan teratai, kunyit, dan halia; dan Rongo-ma-Tana pula melimpahi ubi dan tumbuhan semacamnya.

Namun, dalam kalangan tujuh beradik dewa, ada satu yang meratapi perpisahan Rangi dan Papa. Namanya Tawhirimatea, si dewa cuaca.

Sebelum mengangkat sumpah untuk pe.rangi enam beradiknya, Tawhiri sempat mengorek kedua biji matanya. Bukan untuk dihadiahkan sebagai Sharingan. Tetapi untuk dilemparkan ke langit, lalu berubah menjadi buruj Matariki (buruj Pleiades) yang menjadi penanda Tahun Baru bagi masyarakat Maori.

Tindakan Tawhiri itu ditafsir sebagai permulaan pe.rang. Seperti Clash of Titans dalam mitos Yunani, episod penciptaan alam bagi Maori juga menyaksikan pertem.puran dahsyat berlaku sesama dewa – suatu proses yang membentur-bentuk muka bumi sehingga jadi seperti apa yang kita kenali hari ini.

Pertem.puran tersebut melihatkan ribut (Tawhiri) berputar ganas lalu membakar hutan (Tane-mahuta), melanggar lautan (Tangaroa), dan menggegar daratan (Ruaumoko). Sampaikan segala khazanah alam (Rongo dan Haumia) lari bersembunyi ke dalam perut bumi (Papa).

Satu-satunya yang teguh menahan amukan Tawhiri ialah Tumataungea. Segala se.rangan ditampan Tumataungea, membuatkan Tawhiri berhenti lalu menamatkan pepe.rangan.

Sebagai hu.kuman di atas kekalahan, Tumataungea kemudian menjadikan kelima-lima beradiknya sebagai santapan umat manusia – haiwan dibu.ru, ikan ditang.kap, tumbuhan dituai, dan pepohonan ditebang.

Di tangan Tumatauenga juga, seni mandiri dikembangkan. Cangkul dicipta. Jerat diperkenal. Api pemanggang dinyala. Segala pengetahuan ini menyumbang kepada mutu kehidupan manusia, sekali gus membolehkan mereka bercambah melahirkan keturunan yang lebih ramai.

Namun, hukuman Tumatauenga itu juga mengakibatkan percakaran berlaku sesama dewa. Dek marahkan hutan kerana membekalkan kayu-kayan untuk dibuat kanu dan cangkuk penang.kap ikan, habis daratan ditenggelami laut. Gunung pula menghamburkan laharnya dek mengenangkan khazanah yang digali dari perut bumi.

Bagi Maori, senario sebegini menjadi musabab kepada berbagai benc.ana alam yang menimpa dunia dari semasa ke semasa sehinggalah akhir masa.

VISAYA (FILIPINA)

Ribuan tahun lampau, dunia masyarakat Visaya di Filipina cuma terbina daripada lautan luas di bawah dan langit tinggi di atas. Masing-masing ditadbir oleh dewi Maguayan dan dewa Kaptan. Saat itu, alam belum lagi mengenali matahari, bulan, bintang, mahupun daratan. Apa yang ada hanya laut dan langit.

Penciptaan bermula apabila puteri Maguayan (bernama Lidagat) dan putera Kaptan (bernama Lihangin) saling berkahwin. Lalu, lahir tiga putera dan seorang puteri bernama Likalibutan (berbadan batu dan perkasa), Liadlao (berbadan emas dan ceria), Libulan (berbadan tembaga dan nirmaya), dan Lisuga (berbadan perak dan jelita).

Susulan pemergian Lidagat dan Lihangin, keempat-empat mereka mentadbir angin. Dalam kalangan mereka, Likalibutan adalah yang paling dominan. Namun, sedominan apa pun Likalibutan, dia tetap tunduk kepada keangkuhan.

Dek dahagakan kuasa, dia cuba mencabar Kaptan. Dua beradik lain turut dira.cun supaya ikut serta. Lantas, mereka pun naik ke langit. Pintunya digoncang dengan angin kencang, sampai run.tuh dibuatnya.

Namun, belum sempat melangkah masuk lebih jauh, mereka dipamit Kaptan di pintu langit. Serta-merta, tiga panahan petir dilepaskan sekali gus mengakibatkan mereka melebur dan berkecai. Lisuga yang tidak tahu-menahu juga kemudiannya naik ke langit, dengan niat mencari abang-abangnya yang hilang. Tetapi malang. Dia pun ikut dipanah.

Kaptan kemudian turun ke laut, cuba menye.rang Maguayan yang disangkakan sebagai dalang. Mujur, jurus pujukan Maguayan berhasil meredakan amukan Kaptan. Amarahnya berganti kesal. Namun, kesal semata takkan pernah dapat mengubati kesilapan fatal. Nasi sudah jadi bubur. Empat cucunya sudah hancur lebur.

Bagi menebus silapnya, Kaptan melimpahi jasad mereka dengan cahaya. Dengan itu, jasad samawi pun lahir – Liadlao yang berbadan emas menjadi matahari, Libulan yang berbadan tembaga menjadi bulan, dan Lisuga yang berbadan perak menjadi bintang bergemerlapan.

Kurniaan ini bagaimana pun dikecualikan buat Likalibutan. Jasadnya dijadikan kepulauan. Di atasnya, manusia menjalani kehidupan. Dalam mitos kaum Visaya, manusia dikatakan berasal dari sebatang pokok buluh yang ditanam oleh Maguayan di atas salah sebuah pulau berkenaan.

Pasangan manusia pertama bernama Sikalak (lelaki) dan Sikabay (perempuan). Mereka mempunyai anak bernama Libo (sulung), Saman (perempuan), dan Pandaguan (bongsu). Di antara tiga beradik ini, Pandaguan paling pintar.

Dialah yang memperkenalkan perang.kap ikan. Ikan pertama yang ditang.kapnya ialah yu besar. Dek kerana besar dan kekarnya badan yu itu, Pandaguan memujanya dan meminta seluruh manusia untuk ikut memujanya.

Pemujaan tersebut mengundang kemarahan dewa-dewi, terutama Kaptan. Manusia lantas diperintahkan supaya melempar semula yu itu ke dalam lautan dan kembali memuja mereka – hanya mereka.

Semua manusia akur, kecuali Pandaguan. Dengan angkuh, Pandaguan mengaku lebih berkuasa berbanding tuhan. Katanya, kalau yu yang sebesar Kaptan itu pun boleh ditang.kapnya, tentu dewa-dewi pun boleh diayam-ayamkannya.

Lantaran itu, Pandaguan pun serta-merta disambar petir. Cuma mujur, petir kali ini kecil. Sebab Kaptan sekadar berniat memberi pelajaran, bukan mema.tikan. Manusia-manusia lain pun diberi pelajaran.

Mereka ditebarkan ke serata dunia. Sampaikan bumi dipenuhi keturunan mereka, dengan masing-masing mempunyai warna kulit berbeza – keturunan Pandaguan berkulit hitam dek disambar petir; keturunan anak sulungnya, Aryon berkulit putih kerana berhijrah ke utara; keturunan Libo sawo matang kerana berpindah ke selatan; manakala warna kulit keturunan Saman pula kekuningan disebabkan makan tanah liat ketika berpindah ke timur.

AZTEC (MEXICO)

Masyarakat Aztec meyakini yang alam semesta dimulai dengan kewujudan Omecihuatl, sepasang dewa azali. Si dewa bernama Ometecuhtli (atau Tonacetecuhtli) dan si dewi pula dinamai Omecihuatl (Tonacacihuatl).

Kedua-duanya kemudian melahirkan empat dewa lain, iaitu Huitzilopochtli, Quetzalcoatl, Tezcatlipoca, dan Xipe Totec. Masing-masing mewakili empat mata angin – selatan, timur, barat, dan utara. Mereka ini semua bersemayam di langit ke-13, yakni langit tertinggi dalam kosmologi Aztec.

Setelah berlalu 600 tahun, dunia dan segala isinya pun mula dicipta. Antara hal pertama yang dicipta ialah lautan kosmik. Lautan ini memenuhi alam yang ketika itu masih serba kekosongan. Di dalam laut tersebut kemudian diletakkan seekor ikan-buaya besar bernama Cipactli.

Namun, Cipactli ini sifatnya rakus. Habis segala ciptaan lain dimakannya. Jadi, ia pun dikor.bankan. Bang.kainya digunakan untuk membentuk semesta. Kepala Cipactli dijadikan lapisan-lapisan langit sehinggalah lapisan ke-13. Badannya pula mewadahi bumi. Manakala ekornya menempatkan sembilan lapis neraka (disebut sebagai Mictlan dan diperintah oleh Mictlantecuhtli dan Mictecacihuatl).

Lalu di atas muka bumi diciptakan sepasang manusia. Si suami bernama Cipactonal. Temannya pula bernama Oxemoco. Mereka dikurniakan zuriat lelaki bernama Piltzintecuhtli. Anak ini kemudian dipasangkan dengan wanita yang diciptakan dari rambut dewi Xochiquetzal. Keturunan mereka inilah yang mula-mula memenuhi bumi.

Namun sebelum menciptakan manusia, matahari terlebih dahulu diwujudkan. Cuma, cahayanya kurang galak. Maka, Tezcatlipoca sebagai yang paling dominan antara empat beradiknya pun mengubah diri menjadi matahari. Lantas, bermulalah zaman Matahari Pertama.

Dalam kepercayaan Aztec, mereka berpegang pada konsep kitaran alam – sama seperti tamadun Maya, India, dan Norse. Dalam konsep ini, mereka meyakini yang alam semesta mengalami proses penciptaan (genesis) dan kehan.curan (kiamat) secara berulang.

Bagi Aztec, manusia pada hari ini hidup pada zaman Matahari Kelima. Erti kata lain, sudah ada empat zaman yang berlalu. Dalam setiap zaman, akan ada dewa yang wakilkan diri menjadi matahari – yakni sumber tenaga yang menyuluhi alam semesta.

Pada zaman Matahari Pertama, dewa tersebut ialah Tezcatlipoca. Zaman ini berpanjangan selama 676 tahun dan dicirikan oleh penciptaan gergasi. Kesemua gergasi ini bagaimana pun pu.pus dimakan harimau kumbang jelmaan Tezcatlipoca. Ia berlaku selepas dia dihum.ban oleh Quetzalcoatl dalam perga.duhan antara mereka berdua.

Setelah habis kesemua gergasi tadi dimakan, Tezcatlipoca naik semula ke langit dan menjadi buruj Beruang Besar (Ursa Major). Tugas menjadi matahari diganti oleh Quetzalcoal, sekali gus memulakan zaman Matahari Kedua. Pada zaman ini, manusia sekali lagi diciptakan. Kali ini dengan saiz biasa.

Namun, ciptaan itu pun pu.pus dek manusia berubah menjadi monyet. Dalam satu versi, ia berlaku kerana keing.karan manusia itu sendiri. Sebagai hu.kuman, tuhan mengirim angin yang mengubah mereka menjadi monyet. Dalam versi kedua pula, ia berlaku hasil perga.duhan Quetzalcoatl dan Tezcatlipoca. Ketika melepaskan am.uknya, Quetzalcoatl memba.dai bumi dengan angin dan banjir. Ramai manusia jadi kor.ban. Mana yang terselamat pula terpaksa panjat pokok tinggi, dan lama-kelamaan, mereka berevolusi menjadi monyet.

Setelah berlalu 676 tahun, zaman kedua pun berakhir dan diganti oleh zaman ketiga. Kali ini, alam ditadbir oleh Tlaloc selama 364 tahun. Ia kali pertama alam tidak diperintah oleh dewa generasi kedua. Tlaloc bukanlah anak Omecihuatl. Dia dicipta oleh Quetzalcoatl dan tiga beradik lain sebagai dewa hujan.

Pada zaman tersebut, kisah kiamatnya juga hadir dalam dua cerita. Cerita pertama, ia han.cur akibat hujan api yang ditimpakan oleh Quetzalcoatl. Cerita kedua pula, ia mus.nah di tangan Tlaloc sendiri. Puncanya, isteri Tlaloc yang bernama Xochiquetzal dicu.lik oleh Tezcatlipoca. Jadi, Tlaloc pun meratap, merajuk, dan enggan menurunkan hujan. Sampailah bumi jadi tandus dan hangus dibakar hujan api. Manusia-manusia pada zaman ini semuanya berubah menjadi burung dan unggas.

Alam kemudian beralih ke zaman Matahari Keempat. Usianya antara 312 atau 676 tahun, bergantung versi. Zaman ini ditadbir oleh adik merangkap isteri kedua Tlaloc, bernama Chalchiuhtlicue. Pada zaman tersebut, manusia mula pandai menanam dan memakan jagung. Sebelum itu, mereka hanya hidup dengan kacang pain dan sayuran laut. Ini mengisyaratkan yang keadaan di bumi makin makmur dan subur.

Namun, keadaan tersebut dicemburui Tezcatlipoca dan Quetzalcoatl. Lantas, Chalchiuhtlicue pun dihumban. Langit run.tuh. Hujan pun gugur tanpa henti. Sampaikan teruk bumi digenangi banjir. Manusia-manusia yang lemas habis berubah menjadi ikan.

Bagi mengangkat semula langit yang run.tuh, Quetzalcoatl dan Tezcatlipoca berubah menjadi dua pohon besar. Ia berupaya menampung langit sehingga kembali ke kedudukan asalnya. Setelah itu, mereka berdua diangkat ke semesta oleh Ometecuhtli untuk menjadi pentadbir bintang-bintang di Bimasakti.

Pada zaman kelima, alam sempat mempunyai dua matahari. Ini kerana Tecuciztecatl yang menawarkan diri untuk jadi matahari menarik diri. Tempatnya kemudian digantikan oleh Nanahuatzin. Dek berasa malu, Tecuciztecatl pun ikut jadi matahari.

Namun, kewujudan dua matahari terlalu keterlaluan buat penghuni bumi. Jadi, dewa-dewi Aztec pun cuba mengelamkan cahaya salah satu matahari. Caranya, adalah dengan melempar arnab (apalah dosa arnab) ke wajah Tecuciztecatl. Cahaya Tecuciztecatl lantas malap lalu mengubahnya menjadi bulan. Semenjak itu, bulan dan matahari bergandingan menerangi bumi.

Usia zaman kelima ini bagaimana pun tidak diketahui. Mitos Aztec cuma meramalkan yang ia bakal berakhir dengan gempa bumi. Mitos juga tidak menyebutkan sama ada bakal ada zaman keenam atau pun tidak.

Cuma apa yang pasti, jika dibuat perkiraan, usia alam Aztec sejak ia mula diciptakan adalah 2,628-2,962 tahun. Jika dianjak dari tarikh kejatuhan empayarnya (1519 M), maka ia berlaku pada tahun 1,109-1,443 Sebelum Masehi yakni sekitar zaman Pra-Klasik Maya.

Sememangnya, tamadun Maya banyak mempengaruhi elemen kebudayaan Aztec. Hatta dewa Quetzalcoatl itu sendiri merupakan serapan daripada Maya, di mana ia dikenali dengan nama Kukulcan.

RUJUKAN

Ancient Origins. (2021, 23 February). The Mythological Maori Origin Stories of New Zealand.

Captivating History. (2020). Aztec Mythology Creation Story Explained in Animation.

Clark, Jordan. (2016, 30 July). Visayan Origin Myth. Aswang Project.

Mingren, Wu. (2021, 3 July). Sacrifice and (ditapiskan): The Apocalyptic Aztec Creation Myths. Ancient Origins.


Tanpa British, Mungkin Pendekar Kedah Dah Mengetuk Pintu Grand Palace

Ada pendapat yang berbau inferior yang menyatakan mengapa Perak perlu menggunakan British untuk mendapatkan wilayah-wilayah jajahan Siam dari tahun 1884 sehingga 1909 padahal ‘Siam berperang dengan kekuatan sendiri’ untuk menakluk negeri-negeri Melayu terutamanya Kedah. Ini adalah bullshit kerana hakikatnya, Siam juga bergantung pada British.

Siam adalah oportunis dan raja-rajanya bersikap manipulasi dan cenderung mengeksploitasi kuasa-kuasa Eropah untuk melindunginya. Contoh yang paling jelas ialah ketika Perang Kedah-Siam sepanjang 1821 sehingga 1838, pihak Kompeni Inggeris tampil dengan tanpa segan silu apatah lagi tanpa maruah, berperang menentang para pejuang Kedah demi Siam yang dilindunginya, padahal Pulau Pinang dah dibagi, Seberang Perai dah dapat. Hakikatnya Siam berjaya menjajah Kedah selama 20 tahun adalah hasil bantuan pihak Inggeris. Pihak Inggeris telah menggunakan kapal-kapal perangnya untuk mengepung, menghambat serta membedil para pejuang Kedah yang bermati-matian mempertahankan tanahair mereka.

Bayangkan…dengan tekanan dari dua kuasa tentera Siam dan Inggeris, para pejuang Kedah masih mampu mara dengan gagah berani sehingga ke Terang (Trang) dan Singgora (Songkhla) dan merancang untuk mara hingga ke Cahaya (Chaiya). Apa akan jadi jika Siam dan Kedah berperang satu lawan satu tanpa campurtangan pihak Inggeris?

Serangan 1821 adalah serangan mengejut dengan sebahagian pertahanan Kota Kuala Kedah telahpun disabotaj awal-awal dan dalam suasana terdapat majlis perkahwinan. Apa akan jadi jika tentera Siam dan tentera Kedah berhadapan satu sama satu dalam keadaan kedua-dua pihak bersedia untuk meledakkan meriam,membidik senapang dan merodok parang dan keris masing-masing?

Mungkin pejuang Kedah mampu mara hingga ke pintu Grand Palace dan tanya apa kabar!

“From our long ignorance of the Siamese nation, we have probably been led to over rate its power and strength. The possession of a wide range of fertile territory affords indeed a comparatively numerous population, and such financial resources as enable the Siamese without any military superiority, to hold in subjection their poor and thinly people tributary states. Their own military character is extremely low.

The whole population of the country, contrary to the practice of the western nations of Asia, is unarmed, and thus being totally unused to every species of military exercise, and cowed by an exquisite system of tyranny, the Siamese are necessarily a cowardly and a timid people. It is from a population of this character that their force is levied by an indiscriminate muster and the rabble of peasantry so raised, with old or bad arms put into their hands, constitute their only armies.

This barbarous and unorganized force, independent of the perpetual fear of the Government of insurrection, is utterly incapable of offensive operations against the smallest regular force. The Kingdom at the same time in its most vital part is the most defenceless that can be imagined.

(John Crawfurd, wakil British ke Siam 1821-1822)

“… the Siamese are necessarily a cowardly and a timid people..”

Adalah amat jelas jika melihat betapa cemasnya Siam apabila pejuang Kedah mampu mara hingga menghampiri Ligor sendiri. Siam menjadi berani apabila pihak British turut membuli Kedah sepertimana Ibbetson dan Bonham (kedua-duanya adalah gabenor negeri-negeri Selat) yang mengerahkan kapal-kapal perang British memerangi para pejuang Kedah sehingga ramai yang gugur syahid, dan ini benar-benar memberi kelebihan yang berat sebelah kepada pasukan Siam.

Sherard Osborn, pegawai tentera laut British yang menyertai kapal perang British yang membantu Siam memerangi pejuang Kedah mengakui bahawa:

“Like spaniels, the natives of the whole sea-board of the Indian peninsula lick the hand that chastises them: not so the Orang Melayu; and we Englishmen should be the first to honour a race who will not basely submit to abuse or tyranny.”

“…not so the Orang Melayu…” Sebab mereka tidak semudah itu menyerah. Dalam sejarah Thailand, hanya orang Melayu di Patani tegar melawan penjajah itu sehingga ke hari ini manakala orang Mon, Khmer dan Lao yang juga terjajah tanahair mereka tidak lagi menunjukkan penentangan apa-apa.

Jika Siam adalah lindungan British dan mempergunakan British bagi menjajah negeri-negeri Melayu, jadi apa salahnya Perak yang juga oportunis, seperti Sultan Abdullah Muadzam Shah yang mempergunakan British untuk ‘terpaksa’ bertindak di pihaknya untuk menentang pencerobohan Siam melalui Perjanjian Burney dan Perjanjian Low, serta Sultan Idris I yang menggunakan kuasanya secara maksimum untuk mempengaruhi British mengambil wilayah-wilayah jajahan Siam bagi pihak kerajaan Perak sejak isu perebutan wilayah itu sudahpun bermula di zaman Sultan Abdullah Muadzam Shah lagi yang menyaksikan Perak sendiri berperang dengan Reman.

Baru buku bertemu ruas. Siam boleh membuli Patani dan Kedah dengan menggunakan kuasa British namun bukan Perak sebab Perak juga menggunakan British malah berbuat demikian pada waktu yang sama Siam menandatangani perjanjian dengan kuasa Eropah itu. Inilah yang dinamakan sebagai diplomacy against supremacy.


Simbolik Meru Dalam Tamadun Melayu

Dalam hikayat Melayu lama iaitu ‘Hikayat Pandawa Jaya’ atau ‘Hikayat Pandawa Lima’, perkataan ‘meru’ digambarkan sebagai nama sebuah gunung. Diceritakan juga bahawa meru ini adalah pusat kepada ‘jagat raya’, apa yang kita kenal sebagai alam semesta.

Ini Gunung Meru (Mount Meru) di Himalaya. Tidaklah dapat dipastikan apakah meru di dalam hikayat Melayu ada kaitan dengan nama gunung ini, tapi ada teori sejarah yang mengatakan bahawa orang Melayu terawal datangnya dari Yunan dan pergunungan untuk membina peradaban.

Seingat aku, pernah terbaca juga dari sumber lain, bahawa ‘meru’ bermaksud ‘sesuatu yang terawang-awang dan terapung tinggi seakan buaian’.

Dirujuk di dalam Kamus Dewan, perkataan ‘mahameru’ rupanya memang wujud dan bermaksud ‘gunung tempat tinggal para dewa’.

Jelas, ‘meru’ dirujuk sebagai buaian, gunung, tempat tinggi, dan pusat alam menjadikan ia sesuatu yang ‘divine’ dan relevan sebagai tempat bersemayam para dewa.

Perkataan meru banyak kali diguna dan dirujuk dalam kajian linguistik dan kosmologi purba Alam Melayu.

Dalam Kosmologi Malayonesia Yang Terungkap Dalam Bahasa Melayu, oleh Shahrir (2016) menggunakan istilah ‘Merupusatisme’ bagi melambangkan kepercayaan awal Melayu pra-Islam yang percaya bahawa terdapat sebuah pergunungan tunggal yang menjadi pusat atau pasak bumi.

Jelas meru dan gunung dalam Alam Melayu memang sinonim dengan simbol ketuhanan.

Gunung Bromo di Jawa misalnya hingga hari ini masih menjadi tempat suci, pemujaan Hindu Jawa ketika upacara “Yadnya Kasada”, di mana mereka membawa binatang naik ke gunung untuk dikorbankan.

Begitu juga dengan Gunung Agung di Bali. Upacara pengorbanan ke atas para dewa mereka yang dilaksanakan dalam upacara “Eka Dasa Rudra” menunjukkan akan kepentingan meru sebagai simbol ketuhanan yang penting dan signifikan dalam kebudayaan Alam Melayu.

Penemuan Candi Bukit Batu Pahat di Sungai Merbok betul-betul di kaki Gunung Jerai sebagai tapak pemujaan purba menunjukkan peranan meru yang turut mempengaruhi kepercayaan pada konsep ketuhanan orang-orang Melayu terdahulu.

Meru juga sentiasa menjadi tumpuan pusat-pusat tamadun awal. Gunung Jerai dikelilingi banyak tinggalan tamadun purba seperti Lembah Bujang dan terbaharu di Sungai Batu yang menyaksikan kesan kewujudan tamadun dan pusat komersial yang berusia 2000 tahun.

Ini sekaligus mempengaruhi kepercayaan Melayu terawal terhadap elemen-elemen keesaan Tuhan yang satu atau monotheism, walaupun ketika itu orang Melayu masih berpegang kepada kepercayaan polytheism sinkratik gabungan animisme-Hindu-Buddha di zaman pra-Islam.

Ringkasnya, orang Melayu sudah lama berfikir dan dapat melihat jauh mendepani masa tentang kewujudan hanya satu Tuhan semesta alam, lama sebelum agama Islam muncul membawa firman Allah dan disebarkan oleh Muhammad SAW.

Meru adalah contoh perkataan Melayu klasik-sanskrit yang memperlihatkan bagaimana orang Melayu telah lama mendalami ilmu-ilmu purba untuk pelbagai tujuan.

Contohnya, meru atau gunung dalam hikayat Melayu sering dikaitkan dengan mistik pertapaan dan tempat menuntut ilmu.

Meru juga membantu nenek moyang kita meredah lautan. Contohnya, Gunung Jerai, Gunung Ledang dan Gunung Datuk pernah menjadi panduan pelayaran orang Melayu di Selat Melaka.

Jelas, penguasaan ilmu geografi dan kosmologi oleh Melayu terawal bukan kaleng-kaleng.

Meru juga menunjukkan perkaitan orang Melayu dan etnik Jawa yang berasimilasi lama selepas mereka tiba di Tanah Melayu.

Nama asal Meru di Klang sendiri diambil dari nama Gunung Semeru atau Mahameru di Jawa. Mereka yang membuka Meru memang asalnya orang dari Tanah Jawa.


Shin Saimdang – Wanita Pertama Gambarnya Pada Matawang Korea Selatan

Shin Saimdang adalah antara wanita yang terkenal dalam era dinasti Joseon (1392-1910). Dilahirkan di kota Gangneung, Gangwon pada tahun 1504. Beliau adalah antara pelukis wanita  tersohor pada era itu. Dalam era yang menidakkan hak-hak sebagai seorang wanita, Saimdang membina dunianya sendiri di dalam bidang lukisan dan puisi serta kaligrafi. Berkahwin dengan lelaki yang bernama Yi Wonsu. Shin Saimdang dikurniakan 7 orang anak 4 lelaki dan 3 perempuan dan diantara adalah Yulgok yang lebih dikenali sebagai Yi I adalah antara sarjana yang gemilang pada era dinasti Joseon.

Yulgok atau Yi I adalah antara 4 cendekiawan terbaik dalam sejarah Korea. Shin Saimdang memberi sepenuh usaha yang luar biasa dalam mendidik anak-anaknya dalam latar belakang yang tidak mempunyai adik-beradik, dia menerima pendidikan yang hanya akan diberikan kepada anak lelaki, dan latar belakang ini sangat mempengaruhi cara dia mendidik anak-anaknya. Dalam dunia mendiskriminasikan wanita, Shin Saimdang berusaha menaikkan imej wanita selaku sebagai seorang ibu dan isteri yang menjaga hal ehwal rumah tangga dan juga seiring dengan minatnya dalam kaligrafi, lukisan dan puisi yang mengangkatnya menjadi antara wanita yang amat dihormati di zaman itu.

Pada ketika itu, dimana ajaran Konfucian sedang berkembang, lukisan-lukisan Saimdang terdiri dalam beberapa eleman yang berkait rapat dengan ajaran Konfucian seperti antaranya bunga anggerik,kekwa,buah plum,tumbuh-tumbuhan dan haiwan. Penggunaan warna dan teknik lukisan yang sangat halus seakan – akan hidup serta mengambarkan kehidupan seharian dalam lukisannya sehingga ada menganggap lukisan Shin Saimdang sebenarnya sangat sukar dihasilkan.tapi hasil kebijaksaanan wanita ini dan minatnya menjadikan lukisan-lukisannya antara yang terkenal ketika itu kerana setiap lukisannya membawa maksud yang tersendiri

Meninggal dunia dalam usia yang masih muda seawal 48 tahun pada tahun 1551, beliau meninggalkan karya-karya  agungnya dan anak-anak yang cemerlang dalam bidang masing-masing. Setelah Shin Saimdang meninggal dunia, beliau menjadi lebih terkenal dan dipuji oleh generasi berikutnya sebagai simbol penampilan wanita yang bijaksana dan setia.Tetapi bagi sebilangan ibu-ibu di Korea, Shin Saimdang sebenarnya hanya menjadi “isteri yang baik dan ibu yang  bijak.”  Beliau hanya melakukan semua perkara yang mengagumkan yang kebanyakan wanita hanya boleh bermimpi melakukannya pada ketika itu. Tetapi bagi tokoh-tokoh bijak pandai dan sejarawan di Korea mereka beranggapan Shin Saimdang menjadi teladan yang sangat baik bagi wanita Korea.

Pada bulan November 2007, Bank Sentral Korea telah mengumumkan tokoh terbaru iaitu Shin Saimdang yang akan terpampang di mata wang kertas nilai 50 ribu won yang akan diterbitkan. Secara khususnya, Shin Saimdang mendapat banyak perhatian kerana sekaligus menjadi wanita bersejarah pertama yang muncul di dalam mata wang kertas Korea tersebut.

Kisahnya juga diangkat semula dalam drama bersiri korea terbitan SBS production bertajuk Saimdang Light’s Diary pada tahun 2017.

Rujukan:


Mengapa Manusia Suka Membina Bangunan Tinggi?

Hampir setiap bandar raya mempunyai mercu-mercu tanda dibina begitu tinggi. New York City misalnya mempunyai 6,000 bangunan tinggi, yang 274 daripadanya menepati ciri-ciri pencakar langit.

Begitu juga Hong Kong, Shenzhen dan Dubai. Semua negara berlumba-lumba membina bangunan tinggi. Burj Khalifa, Shanghai Tower dan Abraj al-Bait Clock Tower merupakan tiga bangunan paling tinggi di dunia.

Tidak lama lagi, Jeddah Tower, Merdeka PNB118 dan Goldin Finance 117 akan menyertai senarai bangunan pencakar langit dunia.

Bangunan-banguan tinggi sebenarnya menunjukkan cita-cita sebuah negara tanpa had dan sempadan. Jepun sebagai contohnya merupakan sebuah negara untuk 126.5 juta orang.

Untuk memuaskan semua orang, tanah pula tidak mencukupi. Mereka boleh saja bina ikut suka di China dan Korea Selatan (yang menghadapi masalah populasi sendiri). Tetapi sempadan menjadi masalah.

Mesir juga berdepan dengan situasi lebih kurang. Saiz republik tersebut besar. Tetapi majoriti rakyat mencari kesenangan yang hanya ada di beberapa bandar sahaja.

Tidak perlu tengok jauh – Kuala Lumpur dan Pulau Pinang pun sudah cukup jelas. Apabila tanah tidak cukup, bina saja bangunan secara meninggi.

Seni Bina Melambangkan Prestij

Amerika Syarikat asalnya mendominasi carta dengan bangunan-bangunan tinggi. Empire State Building dan Willis Tower masih mencakar langit New York City.

Kepesatan bandar raya tersebut mungkin memustahilkan projek menara baharu. Ini memberikan kelebihan kepada negara-negara Asia. Setiap zaman, ada saja negara yang ingin mencabar rekod ketinggian. Burj Khalifa merupakan mercu pertama yang mencecah paras 800 meter. Arab Saudi pula enggan kalah dan mengusahakan projek Jeddah Tower, mungkin melepasi paras satu kilometer.

Banyak manfaat diperolehi daripada perlumbaan ini. Kemegahan pencakar langit menunjukkan tahap kejuruteraan dan kebudayaan dalam sebuah masyarakat.

Bangunan-bangunan tinggi juga membuktikan bahawa sebuah bandar sangat pesat dan maju. Jika sebuah bandar tidak perlu bangunan-bangunan tinggi, nescaya semua bangunan sedia ada akan terbiar kosong.

Secara langsung, ia dianggap prestij sesebuah tempat. Kuala Lumpur akan hidup seperti biasa tanpa Menara Berkembar PETRONAS pun. Tetapi dengan adanya sepasang menara megah tersebut, status ibu negara Malaysia lebih kerap disebut.

Kesan Buruk Menara Tinggi

Apabila terlalu ramai orang menetap di satu kawasan kecil (seperti menara tinggi), ia akan memberikan kesan buruk kepada persekitaran.

Bayangkan pula bangunan-bangunan tinggi di bina di sesuatu tempat, dan datang saja waktu bekerja atau balik rumah, semua berpusu-pusu di jalan raya. Inilah punca kesesakan lalu lintas.

Infrastruktur yang lemah menghantui banyak negara hari ini. Amerika Syarikat tidak terkecuali – malah negara inilah paling teruk terkesan.

Pembangunan pesat ini sepatutnya perlu meningkatkan kualiti hidup. Tetapi semakin ramai berada di sebuah tempat, semakin banyak pula kadar jen4y4h yang berlaku.

Cabaran hidup bandar raya mungkin memainkan peranan di sebalik perkara ini. Penyelidikan tiga tahun yang dijalankan Universiti New York menunjukkan perkaitan antara ketinggian bangunan dan kadar j3n4y4h.

Bangunan tiga tingkat mempunyai 30 jen4y4h bagi setiap 1,000 keluarga. Bangunan tujuh tingkat pula mencatatkan 41 jen4y4h. Dan bangunan 13 hingga 30 tingkat, kadar j3n4y4h ialah 68.

Selain daripada jen4y4h, kawasan bangunan tinggi juga menunjukkan kadar kemurungan yang tinggi. Persekitaran urbanisasi ini meninggalkan kesan buruk kepada perasaan dan ketenangan jiwa.

Perkara ini secara berperingkat mendorong kepada gangguan mental yang dialami penduduk-penduduk bandar.


Robert of St. Albans, Tentera Salib Yang Masuk Islam

Perang Salib merupakan peperangan paling dramatik dalam sejarah pertembungan Kristian dengan Islam. Meskipun sengit berlawan, korang tau tak ada tentera salib yang terbuka hati dan masuk Islam.

Robert of St. Albans adalah anggota Templar Inggeris yang pergi ke Baitulmaqdis dengan tujuan untuk menewaskan kerajaan Islam. Semangatnya membara nak menghancurkan agama Nabi Muhammad.

Akan tetapi, lain jadinya bila dia kenal penduduk muslim. Kebencian yang membakar dalam dadanya mula menyejuk dan mendamai. Robert baru kenal tentang budaya, nilai dan akhlak islam yang tinggi. Hati kecilnya tidak boleh ditipu. Dia sudah terbuka hati untuk menerima agama suci ini.

Tanpa melengahkan masa, Robert of St. Albans nekad mengambil keputusan masuk Islam. Dia mengucap dua kalimah syahadah, mengakui “Tiada Tuhan kecuali Allah, Nabi Muhammad pesuruh Allah”.

Tindakan lelaki Inggeris mengejutkan ramai tentera salib. Kesatria Templar ikut terperanjat. Apa yang lebih tidak disangka, Robert masih terlibat dalam perang salib. Namun bukan sebagai tentera salib tetapi sebagai pejuang Islam di pihak Salahuddin al-Ayubi.

Dia terlibat bersama mujahiddin lain di dalam pertempuran Ḥaṭṭīn pada 1187. Berkat kegigihannya, dia bersama-sama dengan pasukan muslimin lain berjaya menawan Baitulmaqdis daripada angkatan tentera salib.

Salahuddin al-Ayubi mengiktiraf jasa dan keberanian Robert of St. Albans. Lelaki bertuah ini dipersilakan mengahwini sepupu kepada Sultan. Bagaimanapun, takdir Allah mendahului. Dia meninggal dunia tak lama setelah kemenangan Islam di Baitulmaqdis.


Membaca Adalah Keperluan Hidup Sama Seperti Makan – 7 Trik Mudah Bina Tabiat Baca Buku

“In my whole life, I have known no wise people (over a broad subject matter area) who didn’t read all the time — none, zero.” – Charlie Munger

Susah nak jumpa orang pandai yang TIDAK membaca.

Mereka membaca bukan sebab mereka DAH pandai.

Mereka membaca untuk jadi LEBIH pandai.

Mereka membaca setiap hari. Mereka jadikan tabiat membaca sebagai rutin harian mereka.

Jadi, apa alasan kita TAK NAK membaca?

“Aku nak baca buku… Tapi takda masa nak baca. Dah la boring. Baru seminit baca dah start mengantuk. Macamana ek?”

Ini alasan biasa orang yang MALAS baca buku:

Disebabkan 3 alasan ini, tak ramai yang amalkan tabiat membaca setiap hari.

Padahal mereka tahu membaca sangat penting.

Dalam artikel ini, saya akan terangkan 7 trik mudah untuk LAWAN alasan-alasan tersebut dan bina tabiat membaca buku.

Logiknya adalah:

Kita ada masa untuk makan…

Tapi kenapa kita tak ada masa untuk baca buku?

“Makan kan keperluan hidup. Mestilah hari-hari kena makan.”

Kenapa baca buku tak jadi keperluan hidup? Otak kita pun perlu ‘makan’ hari-hari.

Kan?

Sepatutnya, macamana kita blok masa kita untuk makan 3 kali setiap hari, macam tu jugaklah kita blok masa untuk baca buku.

Jangan membaca hanya pada masa lapang.

Membaca BUKAN hobi!

Membaca juga adalah keperluan hidup sama seperti makan.

Setuju?

Untuk permulaan:

Saya cadangkan anda blok masa anda SEBELUM TIDUR untuk baca buku.

Sebab masa itu, tak ada komitmen lain yang boleh ganggu FOKUS anda ketika membaca.

Anda praktikkan setiap hari…

…sampai anda rasa tak boleh tidur selagi BELUM baca buku.

Dalam buku The Power of Habit tulisan Charles Duhigg, antara perkara penting dalam membina tabiat yang kuat adalah: CUE.

Cue bermaksud – satu perkara (masa, suasana, benda dsb) yang boleh trigger kita buat sesuatu.

Bermaksud, kalau kita nak bina tabiat membaca buku, kita perlu bina CUE yang kuat.

Dan tentu sekali, fizikal buku itu sendiri adalah CUE yang paling kuat.

Bila kita nampak buku, ia terus trigger kita untuk membaca.

Ingat:

Manusia mudah LUPA.

Kita letak buku di tempat kita mudah nampak untuk ingatkan kita – “Aku nak baca buku. SEKARANG!”

Anda boleh letak di:

Mana-mana tempat tak ada masalah asalkan mudah nampak dan mudah dicapai.

“Eh tak membazir ke beli buku banyak-banyak? Bukan baca semua pun…”

Tak pun.

Beli banyak buku akan trigger kita untuk banyak membaca.

Beli satu buku akan hanya trigger kita baca satu buku.

Kemudian?

Kita berhenti membaca sebab malas nak pergi kedai beli buku lain.

Saya ada banyak lagi buku yang tak dibaca.

Buku-buku tersebut saya susun cantik-cantik di atas meja tempat saya buat kerja.

Bila habis satu buku, saya akan terus capai buku baru.

Jadi, tabiat membaca saya tak terganggu.

Tujuannya adalah untuk MUDAH BERMULA.

Masalah utama dengan apa-apa pun tabiat baru yang kita nak bina adalah: MULA.

Kita susah nak mula sebab kita terlalu optimis.

Optimis nak baca 10 mukasurat sehari padahal baru masuk mukasurat ke-2 mata dah mula mengantuk.

Optimis seperti ini boleh bunuh usaha kita nak bina tabiat membaca.

Untuk bina apa-apa tabiat yang kuat, kita perlu konsisten.

Sasaran yang kecil akan berikan kita perasaan Small Win – rasa seronok sebab dapat capai sasaran kecil yang kita letak.

Seronok akan buat kita ‘melekat’ dengan tabiat membaca setiap hari.

Letak sasaran kecil seperti ini:

Bina momentum dahulu.

Biar kita biasa dengan rutin.

Biar kita seronok.

Bila dah konsisten baca setiap hari, baru naikkan sasaran.

Supaya ativiti membaca jadi seronok.

Membaca umpama interaksi kita dengan penulis.

Macam kita berinteraksi dengan orang lain, kita perlu tunjukkan minat dan kesungguhan kita untuk mendengar.

Macam tu juga dengan membaca.

Fahamkan apa yang penulis cuba sampaikan.

Kaitkan dengan apa yang kita DAH faham.

Elakkan membaca dalam keadaan meniarap atau baring.

Membaca perlu dalam keadaan SEDIA untuk serap segala ilmu daripada buku.

Bagaimana nak membaca secara AKTIF:

Nampak?

Kalau kita baca buku dengan AKTIF begini, tak lah kita mengantuk.

Kan?

Baca buku yang tak berkaitan akan buat kita bosan dan berhenti membaca.

Anda boleh guna peraturan Give it 50:

Peraturan ini akan pastikan kita hanya akan baca buku yang kita PERLU baca sahaja.

Tapi lebih baik, kita tapis siap-siap sebelum beli apa-apa buku.

Anda boleh buat 3 perkara ini untuk pastikan buku yang anda beli berbaloi untuk dibaca:

Berkongsi kepada rakan akan trigger kita untuk baca lebih banyak buku.

Kita faham sesuatu. Kita kongsi kepada rakan-rakan.

Mana tahu ada yang dapat manfaat.

Kita dapat pahala.

Kan seronok tu?

Berkongsi adalah salah satu cara untuk pastikan kita betul-betul faham dengan apa yang kita baca.

Bak kata atok Albert Einstein:

“If you can’t explain it simply, you don’t understand it well enough.”

Jadi, setiap kali kita faham sesuatu, cuba terangkan kepada rakan-rakan.

Berkongsi akan buat kita seronok untuk baca lebih banyak lagi.

Artikel dikirimkan oleh Halim Sallehuddin untuk The Patriots.


Hantaran Instagram Pro-Palestin Emma Watson Dikecam Duta Israel

Baru-baru ini, pelakon francais filem Harry Potter Emma Watson memuatnaik imej protes pro-Palestin di halaman Instagram miliknya. Gambar protes di mana peserta membawa kain rentang berbunyi “Perpaduan Ialah Satu Perkataan” (Solidarity Is A Verb) turut disertakan dengan kata-kata seorang figura gerakan kewanitaan bernama Sara Ahmed. Begitupun, ia mengundang rasa kurang senang rejim Israel sehingga melabel pelakon filem The Circle itu sebagai anti-Semitik.

Sebaik saja disiarkan di Instagram, ia mendapat reaksi positif aktivis dan penyokong pro-Palestin. Bagaimanapun, pihak rejim menyifatkan hantaran Watson itu bersifat menghina agama Yahudi.

Antara figura yang mengecam keras pelakon filem Beauty and the Beast itu ialah Danny Danon, bekas duta rejim ke Pertubuhan Bangsa Bersatu (PBB). Dalam ciapannya di Twitter, beliau secara sinis memberi 10 markah kepada Gryffindor (rumah yang diwakili watak Watson dalam siri Harry Potter) kerana bersikap anti-Semitik. Selain merupakan duta Israel ke PBB, Danon juga pernah berkhidmat sebagai menteri sains dalam kabinet bekas Perdana Menteri Benjamin Netanyahu.

Pengganti Danon, Gilad Erdan turut berkongsi nada sama di Twitter. Beliau melabel siri Harry Potter sebagai siri fiksyen yang tidak berpijak di bumi nyata. Sekiranya magis wujud sekalipun, beliau hanya berharap ia digunakan untuk menghapuskan Hamas dan Pihak Berkuasa Palestin (PA) bagi menjamin keamanan serantau.

Tetapi selepas mereka memuatnaik komen masing-masing, komen kedua-dua individu ini dikecam keras ramai pihak. Bagi pengacara dan wartawan Mehdi Hassan, beliau menganggap kenyataan Danon dan Erdan sebagai satu parodi yang melucukan.

Sementara pengarah eksekutif bersama Indivisible Project Leah Greenberg menyifatkan penggunaan label anti-Semitic terhadap mesej Watson sebagai dangkal, tidak bertanggungjawab dan cuba menutup suara-suara yang menyokong isu Palestin. Manakala Baroness Sayeeda Warsi menggelar kenyataan-kenyataan ini sebagai cuba menyekat suara pro-Palestin dari dibangkitkan. Baginya, ia sesuatu yang memalukan dan patut dihentikan.

Watson bukan asing dalam dunia aktivis. Disebabkan kelantangannya bersuara dalam memperjuangkan hak wanita, beliau pernah dilantik sebagai duta muhibah wanita PBB pada 2014 dan ahli badan penasihat G7 untuk hak asasi wanita pada 2019. Malah, semasa persidangan Cop26 (persidangan perubahan iklim PBB) pada November lepas, Watson turut membenarkan akaun Instagramnya digunakan untuk mempromosi kandungan yang memberi kesedaran berkenaan perubahan iklim.

Imej protes yang dimuatnaik beliau ialah imej protes yang dianjurkan oleh Bad Activist Collective sebagai tindak balas kepada aktiviti keganasan rejim di Semenanjung Gaza pada Syawal tahun lepas. Apabila rejim memperhebatkan serangan, ia dibantah sekeras-kerasnya oleh ramai pihak termasuk figura terkenal dunia hiburan. Antara yang menyertai protes pro-Palestin ketika itu ialah model terkenal Bella Hadid dan pelakon berkaliber Susan Sarandon.

RUJUKAN

Khomami, N. (2022, 4 Januari). Emma Watson pro-Palestinian post sparks antisemitism row. The Guardian.


Thuggees – Kumpulan Kultus Dan Samseng Di India Abad 13th-19th

Thuggees berasal dari perkataan Sanskrit, sthagalicik – ‘menipu’ dan sthagati yang bermaksud ‘menyembunyi’ ialah sebuah organisasi rahsia kumpulan kultus dan juga penjenayah profesional – kadangkala kumpulan ini boleh dianggap sebagai ‘mafia’ pertama di dunia, jauh sebelum kemunculan Siclian Mafia malah lebih dasyat. Thuggees aktif dari abad ke-13 hingga ke-19 di India.

Sebut saja kultus, tentu saja boleh difahami bahawa kumpulan ini semestinya berkait dengan pegangan agama sesat dan fanatik.

Thuggees terkenal dengan upacara pemb-nuhan ritual yang dilakukan atas nama Dewi Hindu Kali, Dewi Kematian dan Kehancuran yang disembah oleh kumpulan kultus ini.

Cara kerja jenayah paling biasa mereka lakukan adalah dengan menyertai kumpulan pengembara lain dan pada waktu malam mereka akan menjerut leher mangsa(kumpulan pengembara) tadi dengan tali, kaedah ini paling cepat dan senyap yang tidak meninggalkan kesan darah dan tidak memerlukan senjata khas. Penjenayah ini kemudian akan merompak dan menanam mangsa setelah dibun-h.

Thuggees mengutamakan kerja berpasukan, Setiap ahli kumpulan mempunyai fungsi yang diatur seperti manipulatif untuk memperdaya mangsa, bertindak sebagai peninjau, atau mengambil peranan sebagai pembun-h.

Menurut rekod Guinness, Thuggees bertanggungjawab menyebabkan kira-kira dua juta kem4tian, namun anggaran mungkin berbeza-beza kerana tiada sumber tepat untuk mengesahkan bila kejadian itu mula-mula berlaku.

Rekod pertama mengatakan bahawa kumpulan jenayah ini sebagai kumpulan jenayah terancang berbanding penjenayah biasa, mereka dianggap ‘luar biasa’ kerana setiap operasi jenayah dilakukan dengan rapi dan terancang.

Dalam Sejarah Fīrūz Shāh karya Ẓiyāʾ-ud-Dīn Baranī bertarikh sekitar 1356. Asal-usul Samseng ini boleh dijejaki dari tujuh suku kaum yang beragama Islam, orang Hindu juga ada kaitan dengan mereka sejak zaman awal lagi.

Ahli-ahli Thuggees beragama Hindu menyembah Dewi Kali dan membentuk asas kepada tindakan mereka, kononnya mereka membantu Kali mengekalkan keseimbangan dunia antara baik dan jahat. Di dunia ada kebaikkan dan kejahatan, kejahatan itu dilakukan oleh mereka.

Tidak kira sama ada ahli ‘Muslim’ atau ahli yang beragama ‘Hindu’. Terdapat bukti bahawa semua ahli Thuggees disatukan dengan kepercayaan karut menyebabkan kumpulan ini menjadi kultus dan bertindak agresif.

‘Brotherhood’ atau ukhuwah mereka sangat kuat, ibarat kongsi gelap yang mementingkan tali persaudaraan ahli kumpulan mereka.

Mereka juga terikat dengan beberapa peraturan iaitu larangan mencuri harta seseorang tanpa membun-hnya dengan mengikut ritual terlebih dahulu. Kasta Brahmin tidak dibunuh kerana kesucian mereka, membun-h orang sakit adalah tidak digalakkan manakala wanita tidak dibun-h kerana wanita dianggap sebagai penjelmaan Dewi Kali.

Keahlian dalam persaudaraan Thuggees selalunya melalui garis keturunan, diturunkan dari bapa kepada anak lelaki. Kadangkala anak-anak pengembara yang terbun-h diambil dan direkrut menjadi penjenayah kumpulan mereka.

Kumpulan-kumpulan samseng Thuggee akhirnya dilemahkan oleh British di India pada tahun 1830-an selepas pelaksanaan Akta Penindasan Thuggee dan Dacoity, yang menyatakan:

‘Dengan ini digubal, sesiapa yang dibuktikan dengan(penglibatan kumpulan Thuggees), sama ada sebelum atau selepas Akta ini diluluskan, mana-mana kumpulan Samseng, sama ada di dalam atau di luar Wilayah Syarikat Hindia Timur, hendaklah dihukum penjara seumur hidup dengan kerja keras’

Beberapa strategi telah dilaksanakan untuk membantu kejayaan undang-undang baharu, termasuk insentif bagi ahli kumpulan untuk menyerahkan rakan mereka, dan penyebaran meluas laporan mengenai tingkah laku/sikap negatif Thuggee untuk mendidik dan memberi amaran kepada pengembara dan penduduk umum.

Selepas sekurang-kurangnya selama enam abad kumpulan ini bertapak di India dengan  menimbulkan banyak malapetaka, akhirnya rakyat India mampu menarik nafas lega, kumpulan jenayah terancang ini telah dihapuskan sepenuhnya.


Empayar China Runtuh Dulu Sebab British Jual Dadah!

Bila kita fikir pasal dadah ni, kita mesti akan ingat slogan ‘Dadah Musuh Negara’. Benda ni bukan hiperbola, memang dulu dadah pernah hancurkan negara. Contoh kes ni ialah empayar Qing di China.

Dulu, dadah yang dimaksudkan ni ialah opium. Ilmuwan dulu dulu guna opium ni sebagai ubat tahan sakit, tapi lama lama digunakan sebagai dadah rekreasi. Sekitar abad ke 18, empayar Qing haramkan penggunaan opium sebab benda ni merosakkan rakyat dia.

Pada abad yang sama jugak, masa ni empayar Qing dah berada pada tahap paling kaya. Semua negara berebut nak berdagang dengan Qing sebab banyak barang barangan mewah seperti seramik porselein. Benda ni mewujudkan defisit dagangan terhadap negara Eropah. Duit emas perak semua masuk ke Qing, jadi emas perak di Eropah jadi makin kurang.

Mai datang British, dia bawak satu idea ni. Dia tau dadah ni benda yang orang ketagih dan selalu beli, jadi dia mula buat ladang opium besar besaran di Bengal. Lepas tu diorang dagangkan opium ni kat China untuk stabilkan balik defisit emas perak tu. Walaupun opium ni diharamkan di China dan berapa kali pihak berkuasa sana buat raid, opium ni masih banyak didagangkan sebab British jual secara haram. Rakyat Qing pun lama lama makin rosak sebab dadah opium.

Lepas beberapa ketika, campur lagi dengan kes kes lain, empayar Qing isytihar perang terhadap British, tapi diorang kalah. Ini Perang Opium Pertama. Sebagai ganti rugi, British mintak wilayah Hong Kong untuk dijadikan pelabuhan bebas cukai. Hasilnya, makin banyak lah opium masuk ke China dan makin ramai rakyat China rosak. Pada tahun 1799, 4500 peti opium didagangkan di China. Pada tahun 1850, 70,000 peti opium (bersamaan dengan 4500 tan) masuk China.

Jadi betul lah dadah ni merosakkan negara. Tapi kita lupa kita ada benda lain yang sama sama menjahanamkan negara. Pertama, dadah. Kedua, rasuah. Ketiga, cinggey.


Letusan Gunung Berapi Membawa Kepada Kejatuhan Dinasti Ming?

Setiap kali dinasti atau maharaja baru China menaiki takhta, figura-figura ini dilihat mendapat mandat dari syurga sebagai pemerintah negara tersebut. Dan apabila sesebuah dinasti atau pemerintahan dilanda kekacauan atau bencana alam, maka mereka dianggap telah kehilangan mandat tersebut. Salah satu perkara yang membawa kepada kehilangan mandat maharaja ialah aktiviti le.tu.san gunung berapi!

Ini berdasarkan satu kajian yang diterbitkan dalam jurnal Communications Earth & Environment baru-baru ini. Penulis kajian Alan Robock dari Rutgers University-New Brunswick berpendapat aktiviti alam tersebut menyumbang kepada kejatuhan dinasti-dinasti maharaja China dalam tempoh 2,000 tahun.

Bagi menguji teori ini, teras-teras ais yang diambil di Greenland dan Antartika dianalisis untuk mengukur tahap sulfur di atmosfera semasa aktiviti le.tu.san gunung berapi berlaku. Selain itu, mereka turut menganalisis dokumen-dokumen berkenaan semua 68 dinasti maharaja China dari 850 hingga 1911. Ini termasuk menganalisis aktiviti pemberontakan dan pe.ra.ng saudara yang dilihat sebagai proksi tekanan politik dan sosioekonomi yang melanda setiap dinasti.

Dapatan mereka mendapati le.tu.san gunung berapi Eldgja di Iceland pada 939 bertanggungjawab mencetuskan kejatuhan Dinasti Min dan Jin Akhir. Ini kerana pada tahun tersebut, le.tu.san gunung berapi itu mengakibatkan musim panas di seluruh dunia sebagai paling sejuk pernah direkodkan dalam tempoh 1.500 tahun. Akibatnya, ini membawa kemu.sn.ahan tanaman dan haiwan ternakan ma.ti sekaligus meningkatkan tekanan sosioekonomi di kawasan terjejas termasuk China.

Sementara le.tu.san-le.tu.san gunung berapi kecil membuka jalan kepada perubahan dinasti terutama apabila tekanan politik dan sosial amat tinggi. Kajian ini dijalankan oleh sepasukan penyelidik diketuai oleh Profesor Gao Chaochao dari Universiti Zhejiang.

Dalam kajian mereka, perubahan iklim yang drastik dan cuaca buruk dilihat menjejaskan aktiviti ekonomi pertanian yang dijalankan di China ketika itu. Ini termasuk menghalang radiasi suria daripada sampai ke permukaan bumi dan menjejaskan penyejatan air dari kawasan-kawasan berair.

Ini membawa kepada kemarau dan cuaca sejuk pada musim panas – musim di mana aktiviti pertanian rancak dijalankan. Apabila haiwan-haiwan ternakan ma.ti, ia membawa kepada kemerosotan kesuburan tanah dan kehilangan hasil tuaian akibat cuaca dan serangga perosak. Analisis sama turut mendapati daripada 68 dinasti, 62 dinasti jatuh selepas sekurang-kurangnya satu le.tu.san gunung berapi dilaporkan berlaku.

Salah seorang maharaja yang menerima nasib ini ialah maharaja terakhir Dinasti Ming, Maharaja Chongzhen. Apabila pemberontak Manchu tiba di Beijing pada 1644, baginda memilih mengakhiri riwayatnya sekaligus menamatkan era pemerintahan dinasti tersebut. Kejatuhan Dinasti Ming berlaku bukan saja akibat pemberontakan dan kekacauan sosial tetapi selepas le.tu.san Gunung Melebingoy di selatan Cotabato, Mindanao, Filipina pada 1641.

Bagaimanapun, kajian sama turut mengingatkan kebanyakan dinasti maharaja China dapat bertahan daripada kejutan cuaca sebegini. Ini berdasarkan laporan banyak le.tu.san gunung berapi dalam setiap dinasti sebelum akhirnya tumbang.

Contoh paling mudah, le.tu.san Gunung Tambora di Indonesia pada tahun 1815 semasa era pemerintahan Dinasti Qing. Le.tu.san tersebut tidak menjadi pencetus kejatuhan dinasti berkenaan dan terus bertahan selama seabad sebelum tumbang pada 1911.

Bagi John Matthews dari Trinity College, Dublin, beliau percaya aktiviti gunung berapi merupakan contoh bagaimana iklim memberi kesan kepada manusia. Dalam kes kajian ini, aktiviti gunung berapi kecil hanya berperanan sebagai pencetus lebih-lebih lagi bila sesebuah dinasti dilanda pelbagai masalah. Tetapi le.tu.san besar seperti Eldja pada 939 boleh menjatuhkan sesebuah kerajaan walaupun kerajaan tersebut tidak berdepan isu seperti pemberontakan.

Walaupun dunia hanya menyaksikan le.tu.san gunung berapi berskala kecil sepanjang abad ke-20 dan awal abad ke-21, itu bukan bermakna manusia boleh leka. Ini kerana dari tahun 70-an hingga 90-an, wilayah Sahel di Afrika dilanda kemarau akibat siri aktiviti gunung berapi yang sederhana. Ini mengakibatkan 250,000 orang terbu.n.uh dan 10 juta lagi menjadi pelarian.

Dengan isu perubahan iklim semakin menga.nc.am populasi dunia hari ini, gabungan perubahan iklim dan aktiviti gunung berapi bukan satu resepi yang baik untuk aktiviti pertanian di sesetengah wilayah Bumi yang mempunyai kepadatan penduduk yang tinggi.

RUJUKAN

Randall, I. (2021, 11 November). Volcanic eruptions helped trigger the collapse of some of China’s most powerful dynasties over the last 2,000 years by cooling the climate and disrupting food production, study claims. Daily Mail.


Namer: Insan Yang Menyatukan Kerajaan Mesir Purba

Sepertimana sejarah penyatuan dinasti-dinasti China oleh Maharaja Qinshihuang, penyatuan klan-klan Jepun oleh tiga panglima iaitu Nobunaga, Hideyoshi, Tokugawa dan penyatuan suku-suku Mongol oleh Genghis Khan, tanah subur yang melangkaui tebing sungai Nil juga tidak terlepas dalam episod penyatuan tersebut.

Dalam sejarah berdirinya empayar yang pernah diperintah oleh pelbagai dinasti yang merangkumi bangsa Qibti, Hyksos, Yahudi, Yunani dan Rom ini, Mesir purba dahulu secara amnya didirikan oleh seorang raja yang berasal dari tanah itu sendiri, iaitu Narmer: Raja Ikan Keli.

Tablet Narmer: Rekod Catatan “King Of The South”.

Rekod pertama kali manusia mendiami Mesir bermula di daerah Nabta Playa (barat Abu Simbel). Sekitar 7,000 SM, peradaban manusia mula membaca arah pergerakan bintang dan buruj-buruj di langit. Seterusnya pada 5,000 SM, penempatan manusia yang ditemui di sekitar kawasan Gurun Utara (nama sekarang al-Badari). Masyarakat di kawasan ini mula bercucuk tanam, membakar roti daripada gandum, membru bir daripada barli, menternak haiwan, menangkap ikan di Laut Merah dan belayar.

Rekod ini menunjukkan pada rentang waktu tersebut masyarakat Mesir mula melakukan hubungan ekonomi dua hala bersama masyarakat Sumeria dari jalur Laut Merah dan Semenanjung Arab. Jauh sebelum penyatuan Mesir, tamadun manusia perlahan-lahan mencapai sebuah peradaban yang tidak rasmi. Hanya sekitar setelah 4 millenium setelah itu, barulah Mesir menjadi sebuah negara rasmi pertama di dunia. Dalam pembelajaran bahagian era Pra-Dinasti Mesir, masyarakat Mesir melalui lima fasa utama sebelum memasuki fasa empayar iaitu:

1. Pra-nomes.2. Proto-nomes.3. Nome Pre-states.4. The Upper Egyptian Proto-state.5. All-Egyptian Early state.6. Egyptian Empire.

Baik, sampai situ sahaja penerangan kelahiran peradaban manusia di Mesir…

Sebelum berlakunya penyatuan Mesir purba, pemerintahan di tanah Mesir terbahagi kepada dua bahagian iaitu kerajaan di Mesir Hulu (Upper Egypt) dan kerajaan di Mesir Hilir (Lower Egypt). Dalam pembelajaran sejarah Mesir purba, period dinasti-dinasti di Mesir dibahagikan kepada tiga era, yang dikenali sebagai Kerajaan (Kingdom), iaitu:

1. The Old Kingdom (Kerajaan Lama): Era di mana berlakunya peristiwa yang akan dibahaskan nanti. Pada tempoh waktu ini, Mesir mula disatukan dan dibangunkan. Piramid mula dibina dan seni kebudayaan masyarakat Mesir disebarkan sehinggakan dewa-dewi Mesir dipinjam oleh bangsa Yunani untuk melahirkan Olympian Ogdoad mereka.

2. The Middle Kingdom (Kerajaan Pertengahan): Era dimana penyatuan Mesir kali kedua oleh Firaun Ahmose I setelah mengalahkan bangsa asing Hyksos dari ibukota Memphis. Era ini menunjukkan kegagahan dan peranan keluarga diraja Ahmose berperang menuntut kembali takhta sungai Nil lalu mengembalikan Mesir purba dibawah pemerintahan darah murni bangsawan Firaun.

3. The New Kingdom (Kerajaan Baharu): Era dimana empayar Mesir purba mencapai tahap kegemilangan dibidang agama, politik, ekonomi, penaklukan, seni budaya dan ilmu pengetahuan. Piramid-piramid dan kuil-kuil direnovasi dan ditambah bilangannya. Lahirnya para firaun yang terkenal seperti Ramesses II, Tutankhamun dan Akhenaten. Era dimana bermulanya titik sebuah peradaban yang bakal hancur selama-lamanya dibawah pasukan tentera Yunani pimpinan Raja Alexander the Great.

Kemunculan nama Narmer pertama kali ditemui pada sebuah tablet tanah liat pada tahun 1897 di kuil Hierakonpolis di Aswan, Mesir. Tablet tanah liat yang diyakini sebagai rekod pertama catatan berunsur politik dalam tulisan bergambar Hieroglif, menyampaikan mesej mengenai seorang pemimpin yang menyarung mahkota Hedjet mengalahkan seorang raja dari selatan. Tablet tanah liat ini masih dipamerkan di Muzium Kairo, Mesir (gambar tablet seperti di atas).

Nama Narmer diterjemahkan daripada tulisan Hieroglif yang membawa maksud ‘ikan keli’. Ya Raja Ikan Keli.

Mengikut kajian sejarawan, kedua buah sisi permukaan tablet ini dipahat oleh orang yang berbeza dan mempunyai dua sisi permukaan yang mana sisi pertama mempamerkan sebuah lukisan bergambar iaitu seorang raja menyarung mahkota Hedjet dan ditangan raja tersebut memegang senjata dan sebelah tangannya yang lain memegang kepala seorang raja yang diyakini pemimpin dari selatan. Dalam ukiran tersebut, terdapat seekor burung helang yang melambangkan Dewa Horus. Lambang ini membawa maksud keberkataan kemenangan Raja Narmer oleh Dewa Horus dan kehinaan kepada Raja Mesir Hilir.

Di sisi permukaan kedua, disampaikan maksud mengenai peristiwa tersebut iaitu bagaimana Narmer berjaya mengalahkan raja dari selatan dan menyatukan Mesir. Ukiran lembu atau kerbau yang digunakan oleh Raja Narmer dalam mengempur benteng pertahanan kota Mesir Hilir. Di atas tablet tersebut, terdapat ukiran kepala lembu yang diyakini sebagai Dewi Hathor.

Dengan penemuan bukti bernilai ini, para sejarawan telah menemui jawapan pendiri Mesir yang melahirkan para firaun yang mana empayar ini bakal dicatatkan di dalam kisah sejarah di dalam al-Quran melalui kisah Nabi Yusuf a.s bersama Malikul Misr dan Nabi Musa a.s bersama Firaun Terlaknat, Ramesses II.

Menes Atau Narmer: Dua Sosok Berbeza Dalam Sejarah Mesir Purba

Melalui pelbagai rekod dan penemuan di sekitar tapak arkeologi, lukisan di dinding piramid dan catatan lainnya, sejawaran mempunyai pelbagai pandangan dan teori mengenai status Raja Narmer. Berikut merupakan teori-teori yang dikemukakan:

1. Pendapat pertama: Raja Ka merupakan pemerintah di Mesir Hulu. Musuh utama Raja Ka adalah Raja Weha (Scorpion II) dari kerajaan Mesir Hilir. Kedua orang sosok raja ini bermusuhan antara satu sama lain. Setelah Raja Ka mangkat, Narmer menaiki takhta dan menjadi Raja Mesir Hulu yang baharu. Raja Narmer melancarkan perang dan berjaya mengambil alih kerajaan Mesir Hilir lalu menyatukan seluruh tanah Mesir.

2. Raja Ka, Raja Weha dan Raja Narmer merupakan raja-raja yang menguasai Mesir sebelum tempoh penyatuan pada tahun 3000 SM. Setelah Raja Narmer mempunyai kekuatan yang cukup, baginda berjaya menghancurkan kedua belah blok pasukan dan menyatukan Mesir dibawah satu pentabdiran berpusat.

3. Sosok Raja Weha (Scorpion II) merupakan nama lain bagi Raja Narmer dan Raja Ka merupakan musuh utamanya yang berpusat di Mesir Hilir.

Sebelum Mesir disatukan, dunia Mesir menghadapi era Pra-Dinasti Mesir Awal (Early Pre-dynastic Period) yang dimana pada era ini, Mesir dipimpin oleh raja-raja yang masih memakai nama gelaran mengunakan simbol haiwan dan sebagainya. Secara amnya, Raja Ka dikenali sebagai seorang raja yang mempimpin Mesir Hulu berpusat di kota Hierakonpolis (berdekatan tapak kota kuno Abydos) dan menyerahkan takhtanya kepada Raja Narmer.

Teka-teki Raja Narmer bukan berhenti di situ sahaja, bahkan sejarawan masih mempunyai dua pandangan berbeza mengenai nama Menes yang dikenali sebagai raja pertama Mesir dan Narmer sebagai penyatu Mesir. Kedua buah nama yang berbeza dengan gelaran masing-masing. Sejarawan mengemukakan dua teori seputar masalah ini, iaitu:

1. Raja Narmer mempunyai nama lain iaitu Menes.

Nama Menes pertama kali dipetik daripada catatan Manetho bertajuk ‘Chronology of Manetho’ yang mengungkapkan Menes sebagai raja pertama Mesir.

2. Menes merupakan nama lain bagi Raja Hor-Aha (anak) pewaris takhta Raja Narmer.

Kedua-dua teori ini saling berkaitan antara satu sama lain, berikutan Raja Narmer merupakan penyatu empayar Mesir dan Raja Hor-Aha menyandang nama raja Mesir (Hulu dan Hilir) buat pertama kali.

Tetapi pada sekitar tahun 1985 sehingga 1991, ahli arkeologi menemui bukti kukuh yang mampu memecahkan teka-teki penyatu Mesir melalui penemuan sebuah mohor yang menyatakan Narmer sebagai raja pertama dalam senarai tersebut.

Penemuan mohor di tapak kota kuno Abydos, berdekatan makam raja Den dan raja Qa’a, menunjukkan dalam senarai lapan orang raja terawal empayar Mesir, Narmer menduduki tempat pertama. Raja Den dan Raja Qaqa merupakan antara dua orang senarai daripada lapan orang raja Dinasti Pertama (2950 SM – 2575 SM).

Daripada kumpulan dan penemuan sumber primer tersebut seiring dengan terjemahan daripada tulisan Hieroglif, dapat dipastikan Raja Narmer atau Menes merupakan raja pertama  Mesir dan penyatu Mesir.

Penyatuan Dua Buah Mahkota Mesir

Ketika dua buah kerajaan terbesar yang mewakili dua kawasan menjadi penguasa tunggal, mereka masing-masing merebutkan wilayah jajahan dan kuasa. Pertempuran dan konflik politik antara kedua buah belah pihak tidak dapat dibendung lagi akhirnya pecah sekitar tahun 3150 SM, apabila Raja Narmer beserta angkatan pasukan Mesir Hulu mengepung dan menakluk Mesir Hilir.

Sebab lain tujuan Raja Narmer ingin mengambil Mesir Hilir adalah kerana kawasan tersebut mempunyai tanah-tanah tanaman gandum, barli dan lain-lain yang mampu menampung bekalan makanan rakyat Mesir Hulu yang semakin bertambah dan sebagai bahan eksport ke negeri lain. Sejak dahulu lagi, kota-kota di Mesir Hilir dikenali sebagai daerah yang kaya dengan hasil tanaman walaupun kota-kota mereka tidak se-urban kota-kota di Mesir Hulu.

Dengan jatuhnya kerajaan Mesir Hilir, maka Raja Narmer mendapat kekuasaan penuh di kedua buah kota. Raja Narmer mengasaskan empayar Mesir dan ibukota pertamanya, Men-Nefer atau dalam bahasa Yunani, ianya dikenali sebagai kota Memphis. Kota Memphis menjadi ibukota pada era Dinasti Pertama sehingga Dinasti Ke-17 dibawah pentadbiran Hyksos sebelum dipindah ke kota Thebes pada masa pemerintahan Firaun Ahmose I.

Setelah menjatuhkan Raja Mesir Hulu (namanya tiada dalam catatan rekod lama), Raja Narmer mengabungkan mahkota Hedjet miliknya ke dalam mahkota Deshret milik Mesir Hilir lalu menjadi nama Mahkota Ganda Pschent. Dengan penggabungan dua buah simbol kuasa ini, menandakan batu aras kepada empayar Mesir untuk menjadi penguasa tunggal di situ.

Setelah menyusun pentadbiran baharunya, Raja Narmer menjalinkan hubungan diplomatiknya melalui perkahwinan dengan Permaisuri Neithhotep dari Naqada. Raja Narmer pada waktu ini tidak tertarik untuk mengembangkan sayap pemerintahannya ke daratan Mesopotamia yang pada waktu itu didiami oleh bangsa Sumeria. Raja Narmer hanya tertarik menguasai empayar Kanaan yang kaya-raya (yang meliputi negara moden Syria, Lebanon, Palestin dan Jordan) dan daerah masyarakat Nubia.

Walaupun sibuk mengembangkan kuasa jajahan dan membina kota-kota maju, Raja Narmer tidak terlupa dalam menjalankan tanggungjawabnya sebagai seorang penyembah dewa-dewi yang setia. Baginda membina kuil-kuil dan merenovasi kuil Horus di Hierakonpolis (kuil ini sudah lama dibina sebelum Raja Narmer dilahirkan). Lambang-lambang keagamaan dimuliakannnya seperti lambang Djed dan Ankh.

Legasi kehebatan dan kemajuan yang dibawa oleh Raja Narmer diteruskan oleh penerusnya, iaitu para raja Dinasti Pertama sehinggalah ke pembinaan piramid pertama di dunia, piramid bertangga Djoser oleh Firaun Djoser pemimpin Dinasti Ketiga (2650 SM – 2575 SM).

Walaupun catatan rekod tentang Raja Narmer hanya sedikit sahaja, tetapi perjuangan dan perubahan yang dibawanya mampu membawa empayar Mesir bertahan selama 3,000 tahun lamanya di atas muka bumi ini.

Artikel berkaitan:

1. Senarai Nama-Nama Firaun: https://www.thepatriots.asia/senarai-nama-firaun-yang-memerintah-mesir-purba/

2. Jenis-Jenis Piramid Mesir: https://www.thepatriots.asia/piramid-piramid-di-mesir-purba/

3. Simbol Kehidupan Ankh: https://thepatriots.sevenmaker.com/ankh-simbol-kehidupan/

4. Nabi Yusuf a.s dan Malikul Misr: https://www.thepatriots.asia/nabi-yusuf-firaun-akhenaten-al-malikul-misr-dan-al-aziz/

5. Firaun Ramesess II: https://www.thepatriots.asia/ramses-ii-firaun-teragung-sejarah-mesir/

6. Penyatuan Jepun: https://www.thepatriots.asia/oda-nobunaga-bapa-penyatuan-seluruh-jepun/

7. Penyatuan Mongol: https://www.thepatriots.asia/genghis-khan-pengasas-kepada-empayar-daratan-terbesar-dalam-sejarah/

8. Penyatuan China: https://www.thepatriots.asia/tentera-terracotta-pengawal-abadi-makam-qin-shi-huang/

Sumber rujukan:

1. The History of Ancient Egypt oleh Profesor Bob Brier.

2. A Brief History of Egypt oleh Arthur Goldschmidt Jr.

3. Anciet Records of Egypt (Volume I) oleh James Henry Breasted Ph.D.

4. Before the Pyramids: The Origins of Egyptian Civilization disunting oleh Emily Teeter.

5. Ancient History Encyclopedia: Narmer oleh Joshua J.Mark.


Arianisme: Mazhab Kristian Unik Yang Melawan Arus

Kalau bercakap tentang agama Kristian, ramai akan fikir pasal perbezaan pendapat antara agama berkenaan Nabi Isa (as).

Hanya Judaisme sahaja yang mempunyai pegangan negatif dalam hal ini. Islam dan Kristian amat menyanjung baginda. Kedua-dua agama ini bersetuju yang baginda ialah seorang penyelamat umat.

Gelaran Islam pada baginda ialah Isa al-Masih, bersinonim dengan “Jesus (is the) Christ”. Namun baginda dianggap seorang rasul yang mulia di sisi Islam. Agama Kristian pula mempunyai fahaman lain.

Perbezaan pandangan ini tidak penting untuk umat Islam, kerana doktrin sedia ada yang ditulis berdasarkan al-Qur’an dan Hadis. Takkan mungkin seorang Islam yang faham tentang agama Islam akan menerima konsep ketuhanan Isa as (sekali gus menafikan kerasulan baginda).

Dalam lembaran sejarah Kristian, perbezaan ini sangat penting. Agama Kristian mempunyai beberapa gereja utama yang tidak bersetuju dalam banyak perkara. Perbezaan kegerejaan ini mendapat perhatian Maharaja Constantine (306-337).

Pada tahun 325, baginda mengumpulkan ramai uskup (bishop) dalam sebuah majlis yang diadakan di bandar Nicaea. Tujuan majlis ini mudah: duduk bincang bersama untuk mencapai satu konsensus yang jelas.

Ramai penganut Kristian keliru tentang status Tuhan Bapa, Tuhan Anak dan Roh Suci. Apa punca kekeliruan ini?

Paderi Alexandria Yang Mela.wan Arus

Zaman Constantine telah mengakhiri siri penin.dasan yang dialami umat Kristian. Selama 300 tahun, umat Kristian terpaksa menyembunyikan akidah mereka. Tiada siapa boleh mempertahan akidah tanpa sebuah penyatuan kukuh, kerana mereka menghadapi tek.anan daripada penguasa-penguasa Rom.

Sistem hµkµman empayar pun tidak adil. Bangsawan Rom yang menerima ajaran Kristian dipan.cµng, sementara bawahan pula diba.kar hidup-hidup – ada yang dibenarkan beramal, kalau berjaya kalahkan singa tanpa sen.jata (Malik & Davenport, 2016).

Maka ramai keluar daripada agama Kristian, kerana takut berdepan nasib sebegini dengan anak kecil menangis di sisi. Memang rahmat untuk umat Kristian apabila Constantine memeluk agama ini.

Tetapi wujud pula uskup yang enggan menerima “golongan murtad yang bertaubat”, contohnya Meletius dari bandar Lycopolis. Seorang pelajar bernama Arius bersetuju dengan Meletius. Pandangan ini menimbulkan amarah uskup bandar Alexandria, iaitu Peter. Lalu Arius diisytiharkan kafir pada tahun 311 (Moreschini, 2005).

Peter meninggal dunia pada tahun itu dan diganti Achillas yang menarik balik titah pengkafiran dibuat. Walaupun ditentang ramai, Arius mempunyai populariti marhaen yang tidak terca.bar.

Kalaulah Achillas boleh meramal masa depan, tentu sekali beliau takkan menarik balik titah tersebut. Kerana Arius akan mencetuskan masalah paling besar dalam agama Kristian.

Penentangan Triniti Yang Mewujudkan Dua Cabang

Achillas meninggal dunia enam bulan selepas mengganti Peter. Jawatan uskup diturunkan kepada seorang agamawan bernama Alexander (yang kemudian menjadi Paus Alexander I).

Satu hari, Alexander memberi khutbah tentang persamaan Tuhan Bapa dan Tuhan Anak. Arius tidak dapat menerima kandungan khutbah Alexander, kerana persoalan “macam mana Tuhan wujud?” yang boleh menjerumuskan sesiapa saja ke lembah kesesatan.

Arius berkata, “jika demikianlah, Tuhan Anak ada permulaan dalam kewujudannya: dan dari sini, jelas sangat ada satu masa yang Dia tidak wujud.”

Kenyataan ini menghidupkan fahaman Arianisme yang menjulang Tuhan Bapa, sesuatu tanpa batasan, unik, kekal selamanya dan maha besar. Menurut Arius, Tuhan Anak hanya berkuasa atas izin Tuhan Bapa saja. Ramai agamawan menolak Arianisme.

Kata-kata mereka tidak diendahkan semua, kerana ideologi ini tersebar luas hingga keluar daripada kawasan Uskup Alexander sendiri.

Majlis Nicaea Yang Menjatuhkan Arianisme

Arius dijemput untuk menghadiri Majlis Nicaea anjuran Constantine. Pada masa ini, beliau merupakan seorang yang berpengaruh tinggi kerana fikrah Arianisme. 22 uskup hadir dalam majlis ini untuk menyokong Arianisme.

Alexander pula membawa barisan penyokong sendiri untuk mengecam sebarang kenyataan yang merendahkan darjat Tuhan Anak. Mereka berdebat selama dua bulan dengan hujah berlandaskan Injil.

Arius merumuskan syarahannya, yang Tuhan Anak (senang kata, “individu” dalam sosok tubuh Isa as) ialah ciptaan pertama Tuhan Bapa seperti dikatakan Colossian 1:15 (“Dia ialah imej Tuhan, yang pertama dalam semua ciptaan”).

Memetik John 14:28 (“Tuhan Bapa lebih agung daripada aku”), Arius berhujah bahawa Tuhan Bapa saja yang tunggal tanpa permulaan.

Debat ini terlalu panas sampai Arius ditampar Nicholas dari Myra di hadapan Constantine (Siecienski, 2019). Untuk meredakan kemurkaan baginda, para uskup bersetuju untuk memecat jawatan Nicholas.

Majlis ini kemudian mencapai konsensus yang Arianisme memang salah. Kalau fikir balik, perbincangan mereka hanya untuk merasmikan Trinitarianisme sahaja. Arius kemudian dihalau dan terpaksa hidup dalam buangan di bandar Illyricum bersama tiga penyokongnya (daripada 22).

Constantine mengeluarkan perintah yang semua buku Arius wajib diba.kar (kerana Arius enggan menerima konsensus iaitu Trinitarianisme). Barangsiapa yang enggan memba.kar buku Arius akan dijatuhi hµkµman bµnµh.

Namun umat Kristian sudah biasa hidup dalam penin.dasan Rom. Arianisme tetap menular dalam kalangan marhaen. Dan Constantine pula membenarkan Arius (yang berlindung di Palestin) kembali ke tanah airnya (Barnes, 2009).

RUJUKAN:

Barnes, T. (2009). The Exile and Recalls of Arius. The Journal of Theological Studies. 60 (1): 109-129.

Gaukroger, S. (2008). The Emergence of Scientific Culture: Science and the Shaping of Modernity 1210-1685. Clarendon Press. Halaman 61.

Malik, S., & Davenport, C. (2016, November 22). Mythbusting Ancient Rome – (ditapiskan) Christians to the lions. The Conversation.

Moreschini, C. (2005). Early Christian Greek and Latin Literature: From the Council of Nicaea to the Beginnings of the Medieval Period. Hendrickson Publishers. Halaman 21.

Siecienski, A.E. (2019). Orthodox Christianity. Oxford University Press. Halaman 10.


US Nak Derma 500 Juta Vaksin… Negara Mana Akan Terima?

Sepanjang empat tahun berada dibawah pentadbiran Donald J. Trump, kerajaan Amerika Syarikat mengamalkan prinsip diplomasi “America First”.

Maksudnya, dalam semua aspek, Amerika Syarikat menggunakan pendekatan menyendiri. Sementara dunia bergerak untuk membebaskan perdagangan, Trump mengembalikan kadar tariff bagi sesetengah barangan atas usaha untuk mengurangkan defisit perdagangan.

Jadi pembangkang Trump (senang kata, Joe Biden) dari dulu menye.lar kaedah ini. Pertama sekali, Trump menambahkan lagi defisit perdagangan kerana negara-negara lain pun mengenakan kadar tariff terhadap Amerika Syarikat (Palmer, 2021).

Kedua, Trump mengeluarkan Amerika Syarikat daripada beberapa pentas dunia.

Jadi Biden menggilap imej dirinya sebagai pengamal perdagangan bebas dan penggiat globalisme. Kalau dulu, beliau senang cakap.

Tetapi sekarang sebagai Presiden Amerika Syarikat, beliau perlu membuktikan kata-katanya. Sejak vaksin COVID-19 diluluskan, beliau berdepan dengan tek.anan dalam kalangan akar umbi parti sendiri. Ramai rata-ratanya menggesa supaya beliau bantu membebaskan dunia daripada benc.ana COVID-19.

Mungkin ada yang tertanya-tanya: kenapa Amerika Syarikat perlu mengamalkan globalisme? Kenapa rakyat Amerika Syarikat berkobar-kobar sangat dengan “penduniaan”. Jawapannya senang saja.

Kerana Amerika Syarikat adalah sebuah negara imigran (a nation of immigrants). Amerika Syarikat tiada agama, bahasa dan bangsa rasmi. Semua warga adalah sama di sisi perlembagaan.

Walaupun menjadi warganegara, ramai akan menyimpan sedikit sebanyak sentimen pada negara asal. Inilah sebab kenapa Woodrow Wilson enggan menyertai Per.ang Dunia Pertama pada mulanya.

Ramai pada masa itu adalah pendatang Jerman. Apabila golongan ini menganggap Wilhelm II sebagai punca masalah, barulah beliau bebas bertindak.

Kecenderungan Globalisme Pada Amerika Syarikat

Sepanjang pentadbiran George W. Bush, globalisme menerima persepsi negatif kerana dua peper.angan di Dunia Islam. Barack Obama berjaya mengurangkan penglibatan Amerika Syarikat dalam kedua-dua zon panas ini. Dan pentadbiran Donald Trump mengurangkan lagi bilangan anggota ten.tera di Afghanistan dan Iraq.

Ini bermakna, Amerika Syarikat sendiri malas berper.ang… mungkin satu perkara positif untuk Joe Biden. Sejak mengangkat sumpah, beliau meluluskan banyak rang undang-undang anti-pan.demik seperti pelan pemulihan ekonomi dan pengurusan vaksinasi.

Beliau berjaya dalam dua perkara ini. Kadar penularan COVID-19 sudah turun mendadak sejak program imunisasi dijayakan.

Ekonomi pun sudah dibuka. Jadi pada bulan Jun, beliau berlepas ke luar negara buat julung kalinya sebagai Presiden Amerika Syarikat. Destinasi beliau adalah Eropah, dimana imej Amerika Syarikat teruk dicem.uh dulu.

Di sini mesej beliau senang saja: “America is back.” (Kumar, 2021).

Untuk membuktikan “America is back” sebagai “world leader”, pentadbiran Biden bersetuju untuk memborong 500 juta dos vaksin Comirnaty daripada Pfizer/BioNTech dan menderma pada 100 buah negara sebelum 2022 tamat.

Dan pihak Pfizer pula bersetuju untuk jual dengan harga “not-for-profit” (LaFraniere, Stolberg, & Weiland, 2021).

Negara Mana Akan Terima

100 buah negara memang banyak. Persoalannya, adakah Malaysia salah satu? Jujur cakap, Malaysia tidak perlu menerima bekalan ini pun. Kerana ekonomi Malaysia cukup ampuh untuk menampung dengan perbelanjaan sendiri.

Tambah pula kemahiran diplomasi kerajaan mampu berunding untuk harga terbaik.

Pentadbiran Joe Biden akan bekerjasama dengan inisiatif COVID-19 Vaccines Gobal Access (COVAX) untuk mencapai “pengagihan yang adil”. Kerana banyak negara terutamanya berpendapatan rendah masih ketinggalan dalam giliran penerimaan vaksin.

Ada yang kena tunggu sampai 2025 untuk dapat vaksin (Keck, 2021). Negara-negara ini sudah menjadi sasaran COVAX (sekali gus sasaran Biden).

Ada satu punca kenapa negara-negara miskin perlu didahulukan. Rakyat di sini tidak mampu untuk mengamalkan sistem bekerja daripada rumah.

Malaysia bernasib baik kerana ada kuasa digital walaupun banyak aspek perlu diperbaiki. Namun kuasa digital Malaysia hanya tertumpu pada kawasan bandar raya, yang mana ceruk terpencil perlu berhempas-pulas dengan Internet perlahan.

Bayangkan jika bandar raya pun ada Internet perlahan. Itulah nasib negara-negara miskin dan bergolak, yang tiada akses langsung untuk saringan COVID-19… apatah lagi vaksinasi.

Buat masa sekarang, Biden-COVAX telah mengisytihar yang “countries in need” akan terima bekalan vaksin ini. Cuma negara mana belum diumumkan lagi.

RUJUKAN:

Keck, M. (2021, Januari 22). Pacific Countries Like Fiji Could Wait Until 2025 For Widespread COVID-19 Vaccines, Experts Warn. Global Citizens.

Kumar, A. (2021, Jun 9). Biden’s message as he lands in Europe: America’s back. Politico.

LaFraniere, S., Stolberg, S., & Weiland, N. (2021, Jun 9). Biden to send 500 million doses of Pfizer vaccine to 100 countries over a year. The New York Times.

Palmer, D. (2021, Mei 2). America’s trade gap soared under Trump, final figures show. Politico.


Anjing Robot Ditugaskan Untuk Menjaga Tapak Bersejarah Pompeii

Mengikut legenda era antikuiti, penubuhan Rom tidak akan berlaku sekiranya dua pengasasnya, Romulus dan Remus tidak diselamatkan oleh seekor serigala. Hari ini di Pompeii, anjing robot bernama Spot kini bertanggungjawab mengawal tapak arkeologi era Rom itu.

Spot yang dicipta oleh sebuah firma Amerika Syarikat, Boston Dynamics bukan saja berperanan sebagai peronda keselamatan. Malah, ia direka bagi mengenalpasti sebarang isu keselamatan dan struktur membabitkan Pompeii termasuk mengenalpasti terowong yang digunakan oleh perompak artifak.

Ia merupakan sebahagian daripada inisiatif teknologi yang diperkenalkan oleh pengurusan taman arkeologi Pompeii sejak 2013. Disebabkan isu perubahan iklim dan berlaku kecurian artifak sama ada oleh pelancong mahupun perompak profesional, ia mula memberi kesan buruk kepada Tapak Warisan Dunia UNESCO itu. Akibatnya, UNESCO memberi amaran mereka bersedia menyenaraikan Pompeii sebagai Tapak Warisan Dunia yang diancam bahaya.

Spot yang dihasilkan pada 2015 pada asalnya direka untuk misi mencari dan menyelamat untuk situasi yang dianggap merbahaya atau sukar dicapai oleh pasukan penyelamat. Spot mempunyai pergerakan yang stabil dan boleh bergerak di permukaan yang tidak rata atau licin – kombinasi tugas yang sesuai untuk Spot di tempat kerja barunya itu.

Spot bukan satu-satunya alat berteknologi tinggi yang membuat kemunculan pertama di taman arkeologi Pompeii. Dron pengimbas laser Leica BLK2FLY turut digunakan oleh pengurusan taman untuk membuat imbasan 3D secara berautonomi.

Sekiranya keadaan memerlukan, BLK2FLY dan Spot boleh disambungkan sebagai satu pasukan untuk memantau tapak arkeologi Pompeii. Dengan gabungan teknologi kamera 360 darjah dan pengimbas laser yang dimiliki kedua-duanya, ia bakal memberi masalah kepada tombaroli – gelaran kepada perompak kubur dalam Bahasa Itali.

Tombaroli berdepan masalah besar menjual hasil curian mereka di pasaran gelap sejak 2012 berikutan kesungguhan divisyen seni polis Itali menjejak dan mengembalikan artifak arkeologi ke tempat asal. Di sebalik usaha keras pihak berkuasa, mereka masih menemui terowong baru sekitar Pompeii. Pengurusan taman berharap menerusi Spot, masalah ini dapat dihentikan sepenuhnya.

RUJUKAN

Giuffrida, A. (2022, 28 Mac). Robot dog called in to help manage Pompeii. The Guardian.

Spalding, K. (2022, 1 April). Spot The Robot Dog Has A New Job: Protecting Pompeii. IFLScience.

Sumber gambar: Taman Arkeologi Pompeii